amanoisuno/poetBack huggingface dataset:
秀州城外九里有竹樹小橋予十八年前與友人解晦叔飲別於此今過之景物依然而解生已亡悲嘆不足復成小詩 蘇舜欽 
當年共醉此橋邊，道舊狂歌至暮天。得句旋題新竹上，移舟還傍亂花前。君埋塵土骨應化，我逐風波心欲燃。落日長號感人事，沙頭寂寞上漁船。
天章道中 蘇舜欽 
畫鷁低飛湖水平，高低樓閣滿稽城。人遊鏡裏山相照，魚戲空中日共明。盡是荷風香不斷，忽逢溪雨氣尤清。籃輿却上蘭亭步，猿鳥雲蘿伴此行。
望太湖 蘇舜欽  太湖 洞庭湖
杳杳波濤閱古今，四無邊際莫知深。潤通曉月爲清露，氣入霜天作暝陰。笠澤鱸肥人膾玉，洞庭柑熟客分金。風烟觸目相招引，聊爲停橈一楚吟。
大禹寺 蘇舜欽 
鑑湖盡處眾峯前，寺古蕭疎水石間。殿閣北垂連禹廟，松筠東去入稽山。坐中巖鳥自上下，吟久溪雲時往還。我厭區區走名宦，未能來此一生閑。
杭州巽亭 蘇舜欽 
公自登臨闢草萊，赫然危構壓崔嵬。凉翻簾幌潮聲過，清入琴尊雨氣來。疇昔江山何處好，生平懷抱此中開。東南地本多幽勝，此向東南特壯哉。
宿錢塘安濟亭觀潮 蘇舜欽  钱塘江
支肘聽潮聲，喧豗久未停。隨風過漁浦，伴月出滄溟。鰌穴浚時滿，胥神果有靈。連天卷雲霧，徹曉下雷霆。捨檝游心倦，憑闌醉魄醒。誰窮造物意，擬訪酈元經。
使風 蘇舜欽 
長風天外來，十幅健帆開。仰首飛雲合，牽心翠竹回。閑觀水知性，靜與睡爲媒。始覺揚舲快，疲駑亦可哀。
松江長橋未明觀漁 蘇舜欽 
曙光東向欲朧明，漁艇縱橫映遠汀。濤面白煙昏落月，嶺頭殘燒混疎星。鳴根莫觸蛟龍睡，舉網時聞魚鼈腥。我實宦遊無況者，擬來隨爾带笭箵。
新開湖晚霽 蘇舜欽 
霽霞飛盡失西東，水入天光浩氣中。籍籍輕帆一遊鳥，似乘風力上虛空。
九日汴中 蘇舜欽 
旅櫂出江湖，漂然迹更孤。風波數破膽，時事一長吁。聞說西羌使，猶稽北闕誅。俗言無上策，且復醉茱萸。
淮中晚泊犢頭 蘇舜欽  春天 写景 闲适
春陰垂野草青青，時有幽花一樹明。晚泊孤舟古祠下，滿川風雨看潮生。
韓忠憲公挽詞二首  其一 蘇舜欽 
才發經綸地，心開忠義源。朝端遺盛業，泉下閟英魂。儲禁追封美，儀曹集謚尊。他年還駟馬，餘德在高門。
韓忠憲公挽詞二首  其二 蘇舜欽 
中臺典故明，二府弼諧成。車挂身方佚，舟移世共驚。霜風吹縞帳，野月照丹旌。寂寞都門路，傷哉如昔行。
詔獄中懷藍田高先生 蘇舜欽 
自嗟疏野性，不曉世塗艱。仰首羨飛鳥，冥心思故山。剛來投密網，誰復爲顰顔。寄語高安素，今思日往還。
湘公院冬夕有懷 蘇舜欽 
去年急雪灑窗夜，獨對殘燈觀陣圖。今夕悲風撼軒竹，又來開卷擁寒爐。禪房瀟灑皆依舊，世路崎嶇有萬殊。
離京後作 蘇舜欽 
春風奈別何，一櫂逐驚波。去國丹心折，流年白髮多。脫身離網罟，含笑入煙蘿。窮達皆常事，難忘對酒歌。
答和叔春日舟行 蘇舜欽 
幽人漂泊興無窮，弄水尋花處處同。春入水光成嫩碧，日勻花色變鮮紅。靜中物象知誰見，閑極情懷覺道充。寄語悠悠莫疑我，五湖今作狎鷗翁。
答子履 蘇舜欽 
塌翼下層雲，飄然江漢濆。蒼蠅休聚謗，白鳥已爲羣。銀鯽晨烹美，松醪夜酌醺。生平同得失，此日又逢君。
舟行有感 蘇舜欽 
忽忽賞節物，區區何所歸。天陰鳥自語，水落岸生衣。客況知誰念，人生與願違。東風百花發，獨採北山薇。
淮亭小飲 蘇舜欽 
山氣復清淮，亭臨亂石開。旅愁無處避，春色爲誰來。酒賴啼鶯送，歌隨去雁哀。相携聊一醉，休使壯心摧。
淮中風浪 蘇舜欽 
春風如怒虎，掀浪沃斜暉。天闊雲相亂，汀遥鷺共飛。冥冥走陰氣，凜凜挫陽威。難息人間險，臨流涕一揮。
壽陽閒望有感 蘇舜欽 
維舟亭下偶登臨，下蔡風流古至今。遠嶺抱淮隨曲折，亂雲行野乍晴陰。幽人憔悴搔白首，啼鳥哀鳴思故林。觸處塗窮何足慟，直回天地入悲吟。
阻風野步有感呈子履 蘇舜欽 
輕舟留滯已春殘，携手栖栖田野間。盡日東風吹百草，有時雙鷺下前灣。古爲少見如君困，世上應無似我閑。抖擻塵襟莫回首，謗書終不到溪山。
過泗水 蘇舜欽 
五年六經此，仰首歎勞生。山是往時色，人皆今日情。機心去國少，塵眼向淮明。物理吾俱曉，漂流安足驚。
和丹陽公素學士晚望見懷 蘇舜欽 
古郡登臨足勝遊，使君才調更風流。過雲送雨海山暗，斜日催蟬江樹秋。屢辱嘉招嗟放棄，又傳新詠慰淹留。霜天乘興當西謁，共醉城尖四望樓。
送子履 蘇舜欽 
一舸風前五兩飛，南遷今去別慈闈。人生多難古如此，吾道能全世所稀。幸有江山聊助思，莫隨魚鳥便忘歸。君親恩大須營報，學取三春寸草微。
題花山寺壁 蘇舜欽  哲理
寺裏山因花得名，緐英不見草縱橫。栽培翦伐須勤力，花易調零草易生。
春睡 蘇舜欽 
別院簾昏掩竹扉，朝酲未解接春暉。身如蟬蛻一榻上，夢似楊花千里飛。嗒爾暫能離世網，陶然直欲見天機。此中有德堪爲頌，絕勝人間較是非。
覽照 蘇舜欽 
鐵面蒼髯目有稜，世間兒女見須驚。心曾許國終平虜，命未逢時合退耕。不稱好文親翰墨，自嗟多病足風情。一生肝膽如星斗，嗟爾頑銅豈見明。
病起 蘇舜欽 
吳天摇落奈愁何，病起風前白髮多。爭得松江變醇酒，拍浮終日恣酣歌。
秋懷 蘇舜欽 
年華冉冉催人老，風物蕭蕭又變秋。家在鳳皇城闕下，江山何事苦相留。
秋曉聞鶴唳一聲 蘇舜欽 
落月銜栖露乍零，竹間孤唳入青冥。未知蟋蟀緣何事，牀下微吟不暫停。
中秋松江新橋對月和柳令之作 蘇舜欽  长江
月晃長江上下同，畫橋橫絕冷光中。雲頭豔豔開金餅，水面沈沈卧綵虹。佛氏解爲銀色界，仙家多住玉華宮。地雄景勝言不盡，但欲追隨乘曉風。
病中得杜丞相見寄詩感而有作 蘇舜欽 
易毀唯遷客，難諧是俗情。愁多怯秋夜，病久厭人生。委順聞之舊，衰羸見者驚。新詩如接侍，吟罷涕淋纓。
滄浪懷貫之 蘇舜欽 
滄浪獨步亦無悰，聊上危臺四望中。秋色入林紅黯澹，日光穿竹翠玲瓏。酒徒漂落風前燕，詩社調零霜後桐。君又暫來還徑去，醉吟誰復伴衰翁。
和彥猷晚宴明月樓二首  其一 蘇舜欽 
溪聲來從一氣外，樓閣插在蒼霞中。豔歌橫飛送落日，哀箏自響吹霜風。低昂黛色四山黯，凌亂纈紋疎樹紅。憑闌揮手問世俗，何人得到蟾蜍宮。
和彥猷晚宴明月樓二首  其二 蘇舜欽 
落晚天邊燕席開，溪山相照絕纖埃。綠楊有意簷前舞，凉月多情海上來。香穗縈斜凝畫棟，酒鱗環合起金罍。自疑身是乘槎客，泛徹銀河却欲回。
依韻和王景章見寄 蘇舜欽 
歲律崢嶸臘候深，一天風雪卷愁陰。故人默默懷交意，逐客栖栖上國心。千里相望空盼盻，當年下吏阻追尋。咄嗟謗口聞高誼，披豁羈懷見雅吟。學道元將禦窮困，浮生何必計升沈。世間機穽知難避，往者圖書可自箴。猶得雲山開醉眼，可無俗物撓沖襟。鵩來閒暇何須怪，鬼見揶揄豈易禁。楚客留情著香草，啟期傳意入鳴琴。夫君自上丹霄去，莫忘雲泉寄好音。
答仲儀見寄 蘇舜欽 
前歲京都吏議諠，勁弓摧翮兩連翩。男兒窮困終歸道，世路傾危自有天。雲壑已通塵外意，茅齋仍得日高眠。寄聲吾舅無相念，今作江湖九館仙。
雨中聞鶯 蘇舜欽 
嬌騃人家小女兒，半啼半語隔花枝。黄昏雨密東風急，向此漂零欲泥誰。
滄浪亭 蘇舜欽 
一逕抱幽山，居然城市間。高軒面曲水，脩竹慰愁顔。迹與豺狼遠，心隨魚鳥閑。吾甘老此境，無暇事機關。
秋雨 蘇舜欽 
陰風攪林壑，驟雨到江湖。白日不覺沒，緐雲何處無。樓吟凉筆硯，溪夢亂菰蒲。聞說京華盛，污泥入敝廬。
中秋三夕對月 蘇舜欽 
三夕月俱好，清光惟望多。風應落桂子，露恐減金波。念昔歡娛極，如今羈旅何。窮猿不相棄，夜夜伴吟哦。
懷月來求聽琴詩因作六韻 蘇舜欽 
正聲今遁矣，古道此焉存。商緩知臣僭，風薰見帝尊。雄豪尚餘勇，淡泊忽忘言。緐極殊無閒，來長若有源。已能通變化，直可探胚渾。此理師應得，西風獨掩門。
送黄通 蘇舜欽 
浪遊天下訪知音，健節亭亭恥陸沈。當日拜官隨鶴版，此時孤宦入蛇林。羈愁雖得著書樂，風物能傷遷客心。顧我冥頑如瓦石，爲君分袂亦悲吟。
秋宿虎丘寺數夕執以詩見貺因次元韻 蘇舜欽 
生事飄然付一舟，吳山蕭寺且淹留。白雲已有終身約，醁酒聊驅萬古愁。峽束蒼淵深貯月，巖排紅樹巧裝秋。徘徊欲出向城市，引領烟蘿還自羞。
滕子京哀辭  其一 蘇舜欽 
雲霓收壯氣，星象卷英魂。賢去人何賴，才亡世不尊。論兵虛玉帳，問俗失朱轓。自爲知音絕，低回慟寢門。
滕子京哀辭  其二 蘇舜欽 
忠義平生事，聲名夷翟聞。言皆出諸老，勇復冠全軍。冥莫知誰主，賢愚豈更分。江頭送丹旐，哭向九華雲。
寒食招和叔遊園 蘇舜欽 
異鄉風俗傷嘉節，久客情懷喜友人。共挈一尊諸處賞，誰家得似故園春。
春日懷舊遊 蘇舜欽 
羈旅怯春風，風光上國同。情如花有約，愁與酒相攻。雨外傷飄燕，樓頭羨去鴻。西郊遊冶地，誰復醉芳叢。
春日感懷 蘇舜欽 
微物亦生輝，輕風弄客衣。花閑情脈脈，蝶煖喜霏霏。望國勳名晚，傷時歲月飛。淹留伴猿鳥，何日片帆歸。
夢歸 蘇舜欽 
雨隔疎鐘曉不知，春風吹夢過江西。雨聲破夢北窗響，卧意江西路亦迷。
獨步遊滄浪亭 蘇舜欽 
花枝低敧草色齊，不可騎入步是宜。時時携酒祗獨往，醉倒唯有春風知。
初晴遊滄浪亭 蘇舜欽  古诗三百首 抒怀 写景 宋诗
夜雨連明春水生，嬌雲濃暖弄陰晴。簾虛日薄花竹靜，時有乳鳩相對鳴。
滄浪觀魚 蘇舜欽 
瑟瑟清波見戲鱗，浮沈追逐巧相親。我嗟不及羣魚樂，虛作人間半世人。
遊招隱道中 蘇舜欽 
揚鞭望招隱，塵思漠然收。雲接青林合，泉兼碧草流。疎鐘傳別壑，晚日動前樓。嘉遁平生志，吁嗟得暫遊。
揚州城南延賓亭 蘇舜欽 
亂蟬咽咽柳霏霏，獨上危亭俯落暉。江外山從林下見，城中人向渡頭歸。風烟遠近思高遁，豺虎縱橫難息機。出處兩乖空自撓，傷哉吾道欲何依。
吳江岸 蘇舜欽 
曉色兼秋色，蟬聲雜鳥聲。壯懷消鑠盡，回首尚心驚。
晚泊龜山 蘇舜欽 
南灣晚泊一徘徊，小徑山間佛寺開。石勢向人森劍戟，灘光和月瀉瓊瑰。每傷道路銷時序，但屈心情入酒盃。夜籟不喧羣動息，長吟聊以寄餘哀。
滄浪靜吟 蘇舜欽 
獨遶虛亭步石矼，靜中情味世無雙。山蟬带響穿疎戶，野蔓盤青入破窗。二子逢時猶死餓，三閭遭逐便沈江。我今飽食高眠外，惟恨醇醪不滿缸。
丹陽子高得逸少瘞鶴銘于焦山之下及梁唐諸賢四石刻共作一亭以寶墨名之集賢伯鎮爲之作記遠來求詩因作長句以寄 蘇舜欽 
山陰不見換鵝經，京口今存瘞鶴銘。蕭灑集仙來作記，風流太守爲開亭。兩篇玉蕊塵初滌，四體銀鉤蘚尚青。我久臨池無所得，願觀遺法快沈冥。
遊霅上何山 蘇舜欽 
今古何山是勝遊，亂峯縈轉繞滄洲。雲含老樹明還滅，石礙飛泉咽復流。遍嶺烟霞迷俗客，一溪風雨送歸舟。自嗟塵土先衰老，底事孤僧亦白頭。
霅上 蘇舜欽 
玉人携手弄秋英，尋徧池臺見月生。小杜有靈應羨我，今爲閑客此閑行。
冬夕偶書 蘇舜欽 
謾走聲名三十年，亦曾文采動君前。玉顔皓齒他人樂，獨守殘燈理斷編。
寒夜十六韻答子履見寄 蘇舜欽 
風雨夜寒新，空齋感慨頻。詩書窮不放，燈火靜相親。眺聽時懷土，低摧動畏人。漫書成咄咄，遠吠厭狺狺。念昔罹憂患，唯君共苦辛。漂流數千里，會合十餘旬。各閔傷弓翼，聊同煦沫鱗。誰知公冶罪，眾笑伯龍貧。隔絕今一水，暌離將再春。喜篇數爲貺，尺牘亦相珍。倚伏時難定，屯亨理亦循。劍埋猶有氣，蠖屈尚能伸。邦國方登俊，江湖且放神。不憂知在命，任重莫如身。白首襟期遠，青雲志業均。陶然任元化，慎勿損天真。
獨遊曹氏園館因寄伯玉 蘇舜欽 
去年把酒共徘徊，今日尋幽獨此來。竹密似嫌閑客入，梅含應待主人開。贊謀盛府方投刃，捍患長隄正展才。早晚得歸如舊約，伴君池上倒尊罍。
小酌 蘇舜欽 
寒雀喧喧滿竹枝，驚風淅瀝玉花飛。霜柑糖蟹新醅美，醉覺人生萬事非。
送人還吳江道中作 蘇舜欽 
江雲春重雨垂垂，索寞情懷送客歸。不憤東風促行棹，羨他雙燕逆風飛。
題廣喜法師堂 蘇舜欽 
我爲名驅苦俗塵，師知法喜自怡神。未知歡戚兩忘者，始是人間出世人。
詩僧則 蘇舜欽 
全吳氣象豪，詩思合翹翹。風雅久零落，江山應寂寥。會將趨古淡，先可去浮囂。好約長吟處，霜天看怒潮。
關都官孤山四照閣 蘇舜欽 
勢壓蒼崖險可驚，攀雲半日到軒楹。旁觀竹樹回環翠，下視湖山表裏清。慚覺愁隨烟靄散，只疑身有羽翰生。他年君挂朱轓後，蠟屐邛枝伴此行。
清軒 蘇舜欽 
誰鑿幽軒刮眼清，湖中嘉處更禪扃。龍聽夜講寒生席，鷗伴晨齋暖戲庭。水月澄明應作觀，雲山濃淡自開屏。我公亦爲留奇句，此地人間合有靈。
某爲世所棄困居於蘇平生交遊過門不顧長安侍讀葉丈不以秦吳之遠高下之隔閔此窮悴特貺以詩然韻險句奇不可攀續仰酬高誼强抉蕪音 蘇舜欽 
公鎮西都擁劇權，遠嗟窮苦寄新篇。氣雄迥出關河外，句險空驚魚鳥前。玉帳夜嚴兵似水，茅齋春靜草如烟。才愚榮悴皆殊絕，自笑相酬更斐然。
暑中閑詠 蘇舜欽 
嘉果浮沈酒半醺，床頭書冊亂紛紛。北軒涼吹開疎竹，卧看青天行白雲。
寄題趙叔平嘉樹亭 蘇舜欽 
嘉樹名亭古意同，拂簷圍砌共青葱。午陰閑淡茶烟外，曉韻蕭疎睡雨中。開戶常時對君子，遶軒終日是清風。盤根得地年年盛，豈學春林一晌紅。
西軒垂釣偶作 蘇舜欽 
曾以文章上石渠，忽因讒口出儲胥。致君事業堆胸臆，却伴溪童學釣魚。
夜聞笮酒有聲因而成詠 蘇舜欽 
糟牀新壓響泠泠，敧枕初聞睡自輕。幾段愁悰俱滴破，一番歡意已篘成。空階夜雨徒傳句，三峽流泉無此聲。只待松軒看飛雪，呼賓同飲甕頭清。
秋夕懷南中故人 蘇舜欽 
向夕依闌念昔遊，蕭條節物更他州。池平不動天深碧，月色無情人獨愁。千里江山幽信絕，一場風露敗荷秋。征鴻急急知何事，斷續哀鳴過不休。
送梁子熙聯句 蘇舜欽 
大榮大辱，能生死人。二物不並，以撓厥真。之子病悶，腸如車輪。勞憂到母，餓寒著身。世俗鹵莽，輒置莫親。文彩光豔，伏不得伸。悽吟哀號，酸入四鄰。夜計破午，若燕若秦。腹憤軋軋，胸奇陳陳。淮國晚嶺，吳渠春津。去謝夙藴，歸逢故辛。雌火在丑，刮鑿遯屯。駕風鞭霆，以脫凡鱗。
寄守堅覺初二僧 蘇舜欽 
曾携舊書卷，來宿古禪林。方外求知性，詩中得賞音。爐開山夜靜，門掩雪天陰。杌上一寒硯，燈前三苦吟。韵强顔汗落，句切鬢絲侵。玉就還重琢，河窮更遠尋。穴爭探乳虎，沙獨揀良金。字穩天星轉，篇終海月沈。唱酬同記錄，得失暗規箴。木鐸不徇路，薰風難和琴。半生誰引手，中道比分襟。分野三吳闊，年華二紀深。師方傳祖印，我欲謝朝簪。嶺外烟嵐地，湖邊雲水心。情悰張翰鱠，夢想陸機禽。松下莓苔石，何年重訪臨。
邂逅劉公尤於平望之西聯舟夜語走筆敘意 蘇舜欽 
昔別蘋初生，離謳發清商。契闊幾何時，遺囀猶在梁。我亦宦遊者，吳會非我鄉。三考一瞬息，扁舟引徜徉。邂逅通夕語，弭棹水中央。淡景月照戶，遥音鴈南翔。攄意良未盡，詎及羅酒漿。子去尚千里，道路阻且長。嶔崎慎所歷，無令馬玄黄。
竹軒 蘇舜欽 
君與我同好，數過我不窮。對之酌綠酒，又爲鳴絲桐。作詩寫此意，韵和霜間鐘。清篇與翠榦，歲久日益穠。惜哉嵇阮放，當世已不容。吾儕有雅尚，千載挹高蹤。
寄題水月  其一 蘇舜欽 
參差峯岫晝雲昏，入望交蘿濁浪奔。震澤湧山來此岸，華陽連洞到東門。日生樹掛紅霞脚，風起波摇白石根。聞有上方僧住處，橘花林下採蘭蓀。
寄題水月  其二 蘇舜欽 
積翠湖心迤邐長，洞臺蕭寺雨交光。鳥行黑點波濤白，楓葉紅連橘柚黄。人我絕時隈樹石，是非來處接帆檣。如何遂得追遊性，擺却營營不急忙。
獨酌 蘇舜欽 
一酌澆腸俗慮奔，鷃微鵾大豈堪論。楚靈當日能知此，肯入滄江作旅魂。
寄陸同年 蘇舜欽 
忽憶前年科第後，此時雞鶴蹔同羣。秋風惆悵忽吹散，雞在中庭鶴在雲。
楚天 蘇舜欽 
楚天遥望每長嚬，宋玉襄王盡作塵。不作瑶姬歌入夢，更爲雲雨待何人。
觀煬帝寶帳 蘇舜欽 
漢文窮相作前王，慳惜明珠不斗量。翡翠鮫綃何所直，千裨萬補上書囊。
春晚 蘇舜欽 
紛紛從此見花殘，已覺長繩繫日難。樓上有愁春不淺，小桃風雨凭闌干。
送陳生還烏龍山舊居 蘇舜欽 
百丈清溪見戲鱗，嚴公祠宇與天鄰。此中舊隱君歸去，笑指人寰一片塵。
戒珠寺上方 蘇舜欽 
躋攀出上楹，疊勢與雲平。日暮蒼煙合，秋來遠水明。幽軒開極望，疎磬落餘清。便有飛騰意，俄嗟俗慮縈。
送張行之越 蘇舜欽 
五雲寺下石橋邊，六月谿風灑面寒。今正炎天君獨往，松閒尋我舊題看。
越谿懷儼老 蘇舜欽 
擊槳轉山曲，雲間谿更深。鳧鷗带波起，藻荇共魚沈。上國久離意，故人相念心。天涯逢絕景，不得對清吟。
重過齊山清溪 蘇舜欽 
翠微曾與客同遊，陟險搜奇興未休。八載重來驚老大，千年高詠想風流。雲迷複嶺深藏洞，水落寒江遠見洲。安得符離張太守，畫圖再與瀉清愁。
過池陽遊齊山洞 蘇舜欽  长江
城南飛橋跨青溪，度橋並轡千丈隄。隄窮水盡翠微出，繫馬道旁尋杖藜。巉巉石骨不見土，一色新削青玻瓈。怪巖奇壑分左右，絕頂俯睨長江低。當時登高插菊處，至今勝日爭提携。荒亭已頹斷碣仆，霜草滿地寒螿啼。杜郎風流杳何處，祇有茲山仍號齊。其間一洞景更絕，喜子曾遊知舊蹊。踰岡陟巘數里險，路斷忽復忘東西。石芒鉤衣藤罣帽，荒榛叢篠交冥迷。遥呼野人問不識，下趨却踏湖邊畦。前邊佳處似髣髴，興倦不惜重攀躋。徑穿蒙密得竅六，俛首匍匐藤拄臍。日光忽漏天宇小，所見正爾如醯雞。流蘇承蓋結高屋，旁入詰曲房與閨。卦蓍二碑史氏植，欲讀柰此苔蘚泥。斯人好事世亦少，挽置俛視茫無梯。崖間名字半磨滅，後來遊者猶堪稽。摸碑幸寄却細讀，我思仍欲煩鎸題。
詩一首 蘇舜欽 
滁陽太守好山水，公餘日醉羣山間。滁峯環回秀相倚，作亭正對溪山前。
詩一首 蘇舜欽 
崑崙氣候西時春，紫府光陰夜如曉。來時不用五雲車，跨著清風下蓬島。
句 蘇舜欽 
沿橋待金鯽，竟日獨遲留。
存目  其一 蘇舜欽 
詩題：田家詞首句：南風霏霏麥花落。
存目  其二 蘇舜欽 
詩題：南園首句：西施臺下見名園。
存目  其三 蘇舜欽 
詩題：游靈巖寺首句：古來興廢一愁人。
薦福塔聯句 王緯 
無正文。
瓊花 韓琦 
維揚一株花，四海無同類。年年后土祠，獨比瓊瑶貴。中含散水芳，外團蝴蝶戲。酴醾不見香，芍藥慚多媚。扶踈翠蓋圓，散亂真珠綴。不從眾格繁，自守幽姿粹。嘗聞好事家，欲移京轂地。既違孤潔情，終誤栽培意。洛陽紅牡丹，適時名轉異。新榮託舊枝，萬狀呈妖麗。天工借顔色，深淡隨人智。三春愛賞時，車馬喧如市。草木稟賦殊，得失豈輕議。我來首見花，對花聊自醉。
夜合 韓琦 
俗人之愛花，重色不重香。吾今得真賞，似矯時之常。所愛夜合花，清芬踰眾芳。葉葉自相對，開斂隨陰陽。不慚歷草滋，獨擅堯階祥。得此合歡名，憂忿誠可忘。茸茸紅白姿，百和從風颺。沉水燎庭檻，薰陸紛纓裳。彌月固未歇，況茲夏景長。凡目不我貴，馥烈徒自將。仲尼失滅明，史遷疑子房。以貌不以行，舉世同悲傷。予欲先馨德，羣豔孰可方。埋饒妖牡丹，須讓花中王。
蜂蠆 韓琦 
事小不可忽，議或戒蜂蠆。蜂蠆之中人，始意脫己害。人兮怒一蠚，爲報速睚眥。白晝擿危巢，夜燭窮纖介。必獲而後已，立死以爲快。彼誠畜微毒，謂己有所賴。失於小不忍，而自取糜壞。吁嗟陰巧徒，毒萬蜂蠆大。包潛中善良，斷腕未足駭。小或一身危，甚則家族逮。淵微如鬼神，無隙可漏敗。君子被戕賊，守道不爲怪。有時醜迹露，事或無可奈。一旦吾道行，乃置之度外。使其自愧縮，似不容覆載。非力不足較，顧有盛德在。陰巧既常幸，蜂蠆胡不貸。
啄木 韓琦 
剝剝復卜卜，意若念良木。營營求蠹心，未獲空我腹。或露一襠紅，或展雙翅綠。捷緣都盧橦，響弄羯鼓曲。搜索不知疲，利嘴信摧禿。忽爾破姦宄，種類無遺族。內孽固難辨，一發知潛伏。彼實害珍材，盡殄此非酷。直疑天意深，不使嗜粱肉。專爲眾蠹仇，侍飫弗與足。如令知庶味，恣擇蟲與粟。杞梓任陰賊，長喙罷攻觸。飽食作羣飛，時下泉沼浴。歸鳴凉樹陰，暮趁高枝宿。
來鳦 韓琦 
來鳦趨社期，翩若天外至。徘徊大厦間，汲汲營巢意。中心有所託，自謂得其地。銜泥兩吻瘡，旦暮不少憩。主人愛高堂，病爾如疣贅。爾巢屢膚寸，長梃輒摧墜。胡爲不識嫌，又續前功棄。何處無蓬茅，自足爲生計。不爾卵而覆，其禍愈非細。予既傷爾愚，竊復探爾志。孜孜不忍去，欲動主人義。萬一憐其勤，庶獲息我類。臣棟既不撓，出處安且貴。其能無報乎，唯守信無貳。年年應候來，馴狎如兒稚。雙雙軒戶前，爲君作嘉致。不學君家客，去就惟勢利。微羽一知歸，至死不他詣。
感花 韓琦 
彫堂瞰寶欄，有花病不妍。誰知窮山顛，牡丹一尺圓。寶欄鋤溉足，窮山風日煎。彼此不得地，天道胡爲然。兩適豈易得，茲恨無窮年。
落葉 韓琦 
人觀落葉悲，我視落葉喜。請看四序速，次第若屈指。風霜一瞬過，望春時有幾。榮固悴之端，衰亦盛之始。須知眾木踈，便是羣芳啟。舉此較人事，蓋不異物理。否泰與消長，反復殊未已。釀酒整笙歌，坐待新萌起。
讀劉易春秋新解 韓琦 
夫子春秋之所記，二百四十有二年。謹嚴之法不可犯，欲示萬世天子權。禮樂征伐必上出，諸侯雖大莫得專。周平東遷魯君隱，王綱壞裂勿復聯。天王所存位與號，列國自用公承傳。齊桓晉文無實義，挾周狥己掩大愆。不歸聖筆立中制，誰其當罪誰其賢。絲紛五傳角同異，各專門記執所偏。遂令學者蹈迷徑，不探元本遭羈牽。至於歆向父子間，亦反天性相鑱鎸。何休杜預范甯輩，離經附傳以臆箋。膏肓廢疾互譏病，雖欲針起難自痊。前人文字安可數，議難啾唧秋嘒蟬。有唐名儒陸淳者，始開奧壤窺源泉。我朝又得孫明復，大明聖意疏重淵。劉生新解最後出，了無塞礙成通川。所趨旨義極簡正，撐拄異論牢且堅。事不歸王皆不與，達經之志所以然。詩三百可一言蔽，曰思無邪而已焉。方今四海大一統，萬里號令猶君前。安不思危易其治，毋容僭亂生階緣。往持此說助邦政，坐令當扆尊如天。
答孫植太博後園宴射 韓琦 
花梢點紅芽綠茁，宴亭爽塏堋雲列。呼賓習射次序升，體裁人人矜㔢挃。六鈞力副百中藝，由基注目老羿拽。支左屈右何大工，象弭急收如列缺。須臾一鏑入鵠心，畫鼓連轟盡聲喝。後者審固意愈精，有時大呼劈箭筈。惜哉最是毫釐差，彩侯似動笴微撇。分明角勝各記暈，將終或爲一箭奪。當筵主籌令難犯，大白時舉出正罰。此禮自古尤所重，矍圃去留宜有別。五善大抵主和容，不止穿楊與穿札。因憶當年黠羌叛，非才誤授將軍鉞。帳下貔貅十萬師，力過生犀心似鐵。大人未許覆兇巢，飭謹封垂禦侵越。悍夫猛士志待騁，貯填憤氣何由洩。正值高秋天氣寒，塞場霜重嚴風刮。約束偏裨整隊兵，旌旗爍電戈矛雪。驅出長郊閱奇陣，離合應麾皆有節。次引精銳較絕技，控弦命中無虛發。氣豪馬健走危坡，直下千尋未嘗蹷。收軍校獵圍平原，犬順人呼鷹解紲。山麋衝軼犯勁矢，崗兔奔跳迷狡穴。大鵰盤空不輕搏，老狐仰視肝膽裂。駐鞍賞獲犒部曲，浪瀉酒車論染血。將軍未酣眾心醉，耳後風生鼻頭熱。此日淮藩奉寬詔，朱輪慢輾行春轍。鈴索聲沉訟牒稀，優游大可養踈拙。斜蒿青青鱭鱠新，公醪香重醅才撥。射堂對客且相娛，不妨樂事陶嘉月。襟懷聊與水雲閒，夢魂猶寄關山闊。逢辰未立赫然勳，破的求功真瑣屑。欲得心如外貌歡，報國之誠盡攄豁。
廣陵大雪 韓琦 
淮南常歲冬猶燠，今年陰沴何嚴酷。黑雲漫天一月昏，大雪飛揚平壓屋。風力軒號助其勢，擺撼琳瑯摧凍木。通宵徹晝不暫停，堆積樓臺滿溪谷。有時造出可憐態，柳絮梨花亂紛撲。乘溫變化雨聲來，度日階庭恣淋漉。幾縈寒霰不成絲，驟集踈簷還掛瀑。蟄蛙得意欲跳擲，幽鷺無情成挫辱。罾魚江叟冰透蓑，賣炭野翁泥沒輻。閭閻細民誠可哀，三市不喧游手束。牛衣破解突無烟，餓犬聲微饑子哭。我聞上天主時澤，亦有常數滋農穀。膏潤均於一歲中，是謂年豐調玉燭。此來盛冬過爾多，却慮麥秋欠霑足。太守憂民仰天祝，願曙氛霾看晴旭。望晴不晴無奈何，擁被醉眠頭更縮。
答袁陟節推遊禪智寺 韓琦 
春去惜餘景，偶來郊外觀。蕪城千古恨，一顧殊悲酸。荒祠枕大道，尚記吳城邗。遠近綠陰合，水襯紅莢殘。隴麥齊若剪，隨風卷波瀾。罷農喜有望，守臣心粗寬。蕭踈禪智寺，壞址不甚完。叢花亂芍藥，籬竹摧琅玕。空有亭亭柏，成行如筆端。供帳具朝膳，僚寀成清歡。小杜詩板暗，樂石曾未刊。乘興詣茶圃，百步登平巒。摘焙試烹啜，甘挹零露漙。午過倦微暑，堤路騰歸鞍。天子憂歲旱，引咎古所難。列郡承新詔，朝夕弗敢安。況此行春意，固不在遊盤。朝廷責吏治，莫若久其官。政和氣亦應，災沴無由干。願循三載舊，庶幾酬素餐。
和袁陟節推龍興寺芍藥 韓琦 
廣陵芍藥真奇差，名與洛花相上天。洛花年來品格卑，所在隨人趁高價。接頭著處騁新妍，輕去本根無顧藉。不論姚花與魏花，只供俗目陪妖姹。廣陵之花性絕高，得地不移歸造化。大豪人力或强遷，費盡雍培無豔冶。東君固是花之主，千苞萬萼從榮謝。似矯東君泛愛心，枉殺春風不肯嫁。遂令天下走香名，髣髴丹青競誇詫。以此揚花較洛花，自合揚花推定覇。其間絕色可粗陳，天工著意誠堪訝。仙家冠子鏤紅雲，金線粧治無匹亞。旋心體弱不勝枝，寶髻欹斜猶墮馬。冰雪肌膚一纈斑，新試守宮明似赭。雙頭兩兩最多情，象物更呈鞍面窊。樓子亭亭欠姿媚，特有怪狀堪圖寫。見者方知畫不真，未見直疑傳者詐。前賢大欲巧賦詠，片言未出心先怕。天上人間少其比，不似餘芳資假借。我來淮海涉三春，三訪龍興舊僧舍。問得龍興好事僧，每歲看承不敢暇。後園栽植雖甚蕃，及見花成由取捨。出羣標致必驚人，方徙矮壇臨大厦。客來只見軒檻前，國艷天姿相照射。因知靈種本自然，須憑精識能陶冶。君子果有育材心，請視維揚種花者。
歲旱晚雨 韓琦 
慶曆丙戌夏，早氣蒸如焚。行路盡嬰暍，居人猶中瘟。墮鳥不收喙，游魚幾爛鱗。絺綌亦難御，更值成雷蚊。驕陽斷雨脈，焦熬逾五旬。農塍坐耗裂，縱橫龜灼文。眾目血坼眥，日睇西郊雲。守臣卹民病，心亂千絲棼。祈龍割舒雁，縱陰開北門。古法久弗驗，羣祠益致勤。徧走于境內，神兮若不聞。或時得泛灑，濛濛才濕塵。豐年望既絕，節候俄秋分。忽爾降大澍，霄冥連日昏。垂空狀戰戟，入霤疑傾盆。田禾十九死，强漬枯槁根。蕭稂賤易活，勢茂如逢春。蛙黽渴易滿，泥躍嬉成羣。濟物乃容易，應時何艱辛。轍鮒骨已壞，徐激西江津。谷黍霜已厚，始調鄒律溫。天意執可問，對之空氣吞。
喜雪答趙宗道學士 韓琦 
去年大雪如山積，今年大旱千里赤。凍民虛死麥實少，稻子空乾無一獲。陰陽之沴已過差，物理固知當反極。入冬和氣漸融怡，霈澤時時蘇土脈。廣莫朝來一陣寒，變作雪花紛亂坼。瓊樹瑶臺豁眼明，直疑誤到神仙宅。城中喜色與歡聲，併在高樓歌舞席。老農視之笑復啼，大言累歲遭兇厄。纔下種時雨雪多，禾稼欲成無一滴。此回雖有豐登兆，未信天公真愛惜。太守聞之亦慘顔，造化誠哉非易測。但願天意悔前禍，豈使吾民常慼慼。
閱古堂 韓琦 
仲尼大聖人，文武亦云學。況其下者乎，而不事礱琢。伊予之逢辰，進本任愚樸。今辱寄中山，地重扼幽朔。日懼不克堪，誤上所簡擢。古之良守帥，功業甚奇卓。思以救空踈，志慕極堅確。後圃新吾堂，左右謹圖模。公餘時縱觀，大可儆齪齪。奔雷發聾聵，皎日破昏濁。苟能奉規矩，曷愧大匠斲。或此賢賓僚，指顧便揚攉。四座企清風，耳目外優樂。子好虛名哉，事實出誠愨。庶幾得涓塵，聊以助海嶽。唯有大忠心，不在先覺覺。
眾春園 韓琦 
中山雄北邊，地得要害扼。烽警昔未徹，民日困兵革。一從無事來，歷祀且半百。戈矛既錢鎛，比屋遂仁宅。人生亦自勞，營業鮮暇隙。誠哉百日勤，固願一日適。爲政本人情，三代所不易。漢吏稱循良，在宣布恩澤。茲吾治廢園，大揭眾春額。庶乎時節遊，使見太平迹。園中何所有，風物難具籍。方塘百畝餘，遥派逗寒碧。虛亭跨彩橋，孤嶼聳幽石。環堤柳萬株，無時張翠帟。移得江南天，不覺萬里隔。芳林灼灼花，次第錦繡坼。三春爛熳時，爲民開宴席。觀者如堵牆，士女雜城陌。野態得天真，靚粧非俗格。惟意任所如，去來何絡繹。多歡知有今，勝致駭非昔。如登老氏臺，懷抱罔不釋。既以休吾民，又足奉嘉客。清暑暨凉秋，池景尤可惜。紅蕖四照香，風送入絺綌。乘興命輕舟，縱賞緩撐刺。芳餌須鱠資，綠房欣手摘。就飲圓荷中，一當數大白。時見羣鷗飛，驚此紅袖拍。獻酬如未快，申令喜相搦。或見大敵怯，便可遺巾幗。酣戰方氣振，俄景忽晡夕。人笑山公歸，酩酊倒巾幘。誰知酩酊心，自有制勝策。
覽資政富公新詩 韓琦 
賢輔于朝廷，中外唯所用。中則翊萬樞，天業日以重。外則泰一方，君治亦云共。公今得淮康，大厦輟隆棟。惠政聊一施，萬室絕愁痛。獄訟不復煩，甘脆誠足奉。優游爲文章，六義本規諷。長篇燦臣軸，郵驛邈見送。發函捧瓊瑰，再拜喜吟誦。高調既古雅，奇格復豪縱。鈞天張廣樂，累夕駭谷夢。宛馬歷夷途，萬里不可控。李杜若復生，屈伏事非恐。況夫淺淺流，固莫測源洞。何時衮衣歸，瞻望慰民眾。事業追夔龍，風烈陋姚宋。曰賡元首歌，間助薰琴弄。太平告成功，郊廟形嘉頌。九奏人神和，舞獸而儀鳳。休聞狼跋詩，萬世發長慟。
謝資政富公再以近詩見寄 韓琦 
惟公之所存，致后協二典。當入相天子，賢業遂大展。萬類隨坯陶，四時無盭舛。如保守一藩，疢甚斥和扁。遂令康濟功，鬰抑未恢顯。寄懷吟詠間，唯以道自遣。公才如河源，渾渾日東演。洪濤奔巨海，萬里縱傾卷。小哉西北流，孰可議深淺。公思如天匠，春物歸裁剸。珍叢與奇葩，萬態極婉孌。一一得天真，倣象困雕剪。河源無時窮，天匠非世辨。湖爲每成編，遂以貺罷輭。裸壤本無知，安足道文冕。俚耳固不通，烏用奏姑洗。我實知公心，愛我久益腆。誘我進學勤，要在納諸善。我素荷公德，公教不敢踐。諷誦復宗師，夙夜以自勉。
苦熱 韓琦 
皇祐辛卯夏，六月朔伏暑。始伏之七日，大熱極炎苦。赫日燒扶桑，焰焰指亭午。陽烏自焦鑠，垂翅不西舉。炙翻四海波，天地入烹煮。蛟龍竄潭穴，汗喘不敢雨。雷神抱桴逃，不顧車裂鼓。豈無堂室深，氣鬰如炊釜。豈無臺榭高，風毒如遭蠱。直疑萬類繁，盡欲變脩脯。嘗聞崑閬間，別有神仙宇。雷散滌煩襟，玉漿清濁腑。吾欲飛而往，於義不獨處。安得世上人，同日生毛羽。
後園寒步 韓琦 
如何天地舉寒令，獨將殺氣凌邊遐。公園跬步亦難往，試來舉目成吁嗟。長空黯淡作愁色，日光似透雲還遮。朔風刮面不吹雪，徒擾萬竅掀黄沙。園中索寞不可狀，唯視眾木攢枯槎。有如漢將肅行陣，遠涉大漠平番家。貔貅凍列樹營壁，巨矛長戟何交加。老松一二柯葉在，外皮皴裂埋僵蛇。幽禽聲好久絕聽，孤城遠近號饑鴉。齋中酒熱忍自酌，幾何貧戶無纖麻。冥官持權因意惡，直欲萬類殲陰邪。窮嚴極烈勢未已，不知泉底生陽芽。
臘日出獵近交 韓琦 
悲風吼林霜草白，殺氣稜稜慘空碧。因畋講事比其時，況值嘉平農已隙。暫整和門出近郊，獵獵旌旗原燒赤。狩場一望天四垂，貔虎意豪猶恨窄。鼓動圍開翼復箕，人知部分如刀劃。飛刊竄伏不得暇，狡兔幸生徒奮擲。饑鷹眼捷翅頭健，下鞲風發無虛搦。鶻拳交擊或未仆，繼嗾韓盧追以咋。忽穿叢薄失所捕，耻焉便縱摩霄翮。不似寒鴟得腐鼠，傲然直視鴛雛嚇。烏鶉鵲雉曷足數，亦有晨風競搜索。其間駭獸欲陵突，焊卒爭趨矜手格。前驅返旆弗及舍，邱山大委虞中獲。翻車瀉酒犒士眾，萬刀刲肉恣燔炙。塞防寓令豈徒然，不在詩人刺荒癖。王者設官猶取眾，大姦宿猾許擒扼。乘時廢職莫自效，勿謂鷙鳥無全策。別有老狐智計巧，只就高城營窟宅。疑冰識扱行步穩，此日胡由見蹤跡。鵰兮鵰兮未得志，將軍憤懣如何釋。
病鶴貽劉易 韓琦 
塵寰病思苦，仙府歸魂勞。禿翼敗風霰，卑棲掩蓬蒿。池圃擯時玩，雞鳧豈吾曹。誰知牢落心，萬里孤雲高。
示直彥 韓琦 
人惟萬物靈，各肖天地貌。中人無賢愚，在稟父師教。稟則道業成，奮躍出泥淖。不稟墜素風，隱身于不孝。汝父最汝憐，五歲入學校。文采冀日彰，謂如隱霧豹。不見汝成人，齎恨掩泉窖。汝兮胡不思，先矩勉而傚。奈何一夕眠，乃至巳午覺。開口受飲食，摩腹混笑鬧。四體遂吾懶，萬事絕掛撓。習焉而忘返，紈綺事不較。高秋八月凉，蚊蟆罷蒙罩。燃膏繼晝景，著撰勤節抄。詔舉有前期，富貴孰不樂。忍捐卿相科，甘坐閱醯酵。
謝宮師杜公寄惠草書 韓琦 
公之德業天下重，四海萬物思壞罏。太平之策未全發，先朝請老叩帝居。天子只欲勵薄俗，不惜一夔從二疏。公持儉節出天性，下建萬世清風孤。歸卜睢陽旋營第，棟宇僅足容妻孥。自此閒燕何所樂，非絲非竹非歌壺。經史日與聖賢遇，參以吟詠爲自娛。興來弄翰尤得意，真楷之外精草書。因書乞得字數幅，伯英筋肉羲之膚。字體真渾遠到古，神馬初見八卦圖。精神熠熠欲飛動，鸞鳳鼓舞龍蛇攄。天姿瘦硬斥俗軟，狂藤束纏巖松枯。中含婉媚更可愛，十葩萬萼爭春敷。開合向背一皆好，造化欲衒天工夫。張旭雖顛懷素逸，較以年力非公徒。公今眉壽俯八十，老筆勁健自古無。固知大賢不世出，百福來萃相所扶。公之佳壻蘇子美，得公一二名已沽。矜奇恃儁頗自放，質之公法慙豪麤。乘歡捧以示僚屬，一坐聳駭歎且呼。便欲刻石傳不朽，荒邊匠拙無人模。歸來一一戒兒姪，秘重世與家諜俱。重巾密橐置吾室，寶護直比驪頷珠。神物孰敢容易探，電雹霹靂來須臾。
遊開化寺 韓琦 
開化得勝地，崇侈何代作。全山鑱佛身，萬木亙高閣。突然數百尺，較力陋禹鑿。峰巒翠環合，與寺爲郛郭。煙霞無四時，爲我張幄幙。飛泉乘空來，直在庭砌落。松柏森成行，鬭狀蛟龍惡。如整萬人陣，偏伍不敢錯。春芳難悉名，紅紫競灼灼。點綴巖壁間，圖畫曾未若。距城纔一舍，曠絕類霄堮。噫吾何自勞，日窘吏事縛。到官踰二朞，未克造林壑。引疾得鄉邦，晝錦行遂著。猛拋公几煩，不負真境約。精廬始一登，百慮已澄擴。徘徊延賓僚，開席盛燕酌。歌留嶺上雲，吹亂風前鐸。勿譏清賞累，粗繼東山樂。數刻方暫歡，俄景忽西薄。歸鞅下危岑，眷戀心欲却。何處無林泉，隔閡牽寵爵。終期報國家，功業效涓勺。連露乞骸章，不待七十削。歸來解朝紳，放意任衡霍。超然出世紛，安步適沖漠。山蔬充盤筵，村釀滿瓢杓。吾壽此其全，何必不死藥。
再賦 韓琦 
蒙山崦裏藏禪宮，朝蒼暮翠嵐光濃。枯松老柏競醜怪，危巒峻嶺相彌縫。劔峽路岐唯少棧，榆關氣象全無烽。恩深報淺來未得，暫留金節開塵容。
晉祠魚池 韓琦 
女郎祠下池，清瑩薄山脚。游鱗明鑑中，素恃神可託。羣嬉不畏人，似得天真樂。祠者常見憐，投食任爭綽。且疑神佑之，縱嚵安敢摸。達者時公攘，羹鱠陷烹斫。神乎所保扶，未免挫陰惡。何如致君人，其道本宏博。天下日唐虞，聲教盡薰灼。推此及微類，魚鱉得咸若。
難老泉 韓琦 
晉源發濫觴，勃勃漲春綠。泓然一鑑閒，俯視神意肅。游鯈何太繁，戢戢鬧如粥。烏能污吾清，更足示容蓄。中或起蛟龍，威怒鼓天福。膏澤被九區，靈德潛山麓。平時任疏達，所存終海瀆。常豐沃稻粱，餘潤霑花木。伊予臨此泉，自得仁人勗。奚專智者心，犇走無停躅。
甲午中秋夜不見月 韓琦 
中秋待月高樓上，浮雲妬明逞頑黑。姮娥積貯一歲光，欲放天下不可得。今夕實繫天下望，未必舉世罹遮塞。歡明慼暗一時偏，人不咎天雲所職。吾問雲兮爾無心，胡爲動與人相賊。歲旱不能含雨來，翻於此夜濃如墨。吾欲獨仗倚天劔，上决重陰走姦慝。空中奪出黄金盤，萬宇澄然同一色。
病中望雪 韓琦 
日日顛風喧病枕，曾無片雲飛虛空。方嗟大疾被囚縛，敢請上帝前民豐。人囑衰翁略外事，心存眾瘼能寬中。紛紛盈尺諒旦夕，和霽迎得春融融。
離并州至晉祠次韻答宣徽富公 韓琦 
公名傑出天下賢，終身師慕常顓顓。十年一面數日別，行行不忍移歸軿。剛腸出淚收還注，感公知己難違去。黄昏病作宿荒城，離緒不堪紛似雨。
塗次答宣徽富公書意 韓琦 
臨并踰二朞，病慼居其半。雖以志自勉，精識奈耗亂。故於一道事，十六七不幹。貪權莫即亂，罪大孰可逭。納節求本邦，所幸脫誅竄。君仁惻至誠，亟俾賢者換。與公同心人，金固其利斷。安然解印歸，萬喜無一惋。爲別信宿來，書日慰愚懦。張瑟久不調，易調猶未斷。非才辱公知，處道誠一貫。至於措置間，在理有殊判。不當牽以私，經畫誤遠算。願公新政條，布若星日燦。害邊者剗除，垢俗者滌浣。使茲全晉民，比屋競聳觀。僕遠聞公爲，省過安敢憚。雖有好事徒，議論烏得間。
晝錦堂 韓琦 
古人之富貴，貴歸本郡縣。譬若衣錦游，白晝自光絢。不則如夜行，雖麗胡由見。事累載方冊，今復著俚諺。或紆太守章，或擁使者傳。歌樵忘故窮，滌器掩前賤。所得快恩仇，愛惡任驕狷。其志止于此，士固不足羨。茲予來舊邦，意弗在矜衒。以疾而量力，懼莫稱方面。抗表納金節，假守冀鄉便。帝曰其汝俞，建纛往臨殿。行路不云非，觀歎溢郊甸。病軀諧少休，先隴遂完繕。歲時存父老，伏臘潔親薦。恩榮孰與偕，衰劣愧獨擅。公餘新此堂，夫豈事飲燕。亦非張美名，輕薄詫紳弁。重祿許安閑，顧己常競戰。庶一視題榜，則念報主眷。汝報能何爲，進道確無倦。忠義聳大節，匪石烏可轉。雖前有鼎鑊，死耳誓不變。丹誠難悉陳，感泣對筆硯。
康樂園 韓琦 
惟人生多艱，康世豈易偶。服業罔不勤，樂事豈常有。朝家恩澤寬，宣布在封守。體民當有時，使得遂仁壽。時而無所適，是不守之咎。相署雖有園，狹陋日已久。州人歲節遊，若度一筒口。至則無足觀，疊跡但虛走。遂令歡賞心，歸去成煩嘔。有圃隔牙城，廣袤半百畝。我來闢而通，高戶敞軒牖。其中完廢臺，雄壯卑培塿。城野四望間，萬景如在手。疏池育蓮芰，表道植楊柳。糞壤悉反除，桃李換葱韮。成時寒食春，觀者惟恐後。人一變壅閼，曠若在郊藪。或相携以歌，或相醉以酒。知爲太平民，歎語競聚首。曰非時之康，還得此樂不。予因揭是名，命意安敢苟。凡茲屏翰賢，一境實父母。必與眾同樂，斯地肯藜莠。作詩告來者，庶可傳不朽。
休逸臺 韓琦 
牙城之北好大圃，中有廢臺名抱螺。基圓有道盤屈上，故以螺目義匪佗。當時興者擇地審，氣象爽塏形勢多。今如孤冢但荆棘，不知隳壞年幾何。背城人迹既罕到，往往滿歲無一過。我來侵圃治兵庫，得披榛莽登巍峩。襟懷豁若出塵外，四視天末窮纖羅。滿城風物聚掌上，紅芳綠樹明交柯。太行之下不可數，萬峯起落如翻波。北來州域盡平地，孰若舊鄴襟山河。此爲遊覽最佳處，遂施畚筑完陂陀。臺頭結宇尚簡樸，臺面甃甓嚴鎸磨。魏宮冰井久湮沒，鐵梁有四淪耕禾。精剛之質不少動，俚俗傳詫鄰妖訛。云有神物常默護，守令千百無敢拖。我憐古物輦而至，爲臺之柱植四阿。州人聞至極驚異，就臺觀者肩相摩。榜以休逸豈獨尚，與眾共樂乘春和。主人間復命賓酌，樽前隨分絃且歌。病來飲興直衰淺，獻酬勉强顔須酡。退嘗內省爾何德，爾求自逸人譏訶。反思吾本任忠義，日不作僞心無頗。君恩至厚假鄉守，正宜休此祛餘疴。尫孱報國未能奮，慨然倚檻空長哦。
答章望之祕校惠詩求古瓦硯 韓琦 
魏宮之廢知幾春，其間萬事成埃塵。唯有昭陽殿瓦不可壞，埋沒曠野迷荒榛。陶甄之法世莫得，但貴美璞踰方珉。數百年來取爲硯，墨光爛發波成輪。求之日盛得日少，片材無異圭璧珍。巧工近歲知眾寶，雜以假僞規錢緡。頭方面凸槩難別，千百未有三二真。我來本邦責鄴令，朝搜暮索勞精神。遺基壞地徧坑窟，始獲一瓦全元淳。蘚斑著骨尚乾翠，夜雨點漬痕如新。當時此復近簷溜，即以篆字花其脣。磨礱累日喜成就，要完舊質知無倫。吾才寡陋不足稱，思與好古能文人。好古能文今者誰，武寧祕書章表民。無詩尚欲兩手付，何況大雅之奏聞鏗純。
答陳舜俞推官惠詩求全瓦古硯 韓琦 
鄴宮廢瓦埋荒草，取之爲硯成堅好。求者如麻幾百年，宜乎今日難搜討。吾邦匠巧世其業，能辨環奇幼而老。隨材就器固不遺，大則梁棟細棼橑。必須完者始稱珍，何殊巨海尋三島。荆人之璧尚有瑕，夏后之璜豈無考。況乎此物出壞陶，千耕萬斸常翻攪。吾今所得不專全，祕若英瑶藉文繅。君詩苦擇未如意，持贈只虞咍絕倒。君不見鎮圭尺二瑁四寸，大小雖異皆君寶。
觀胡九齡員外畫牛 韓琦 
丹青之筆奪造化，能者幾何登品錄。蛟龍獰惡鬼神怒，更工不接時人目。有形之物至者稀，是否難欺眾所矚。絳臺胡掾文章外，偏向畫牛其好酷。海內馳名三十年，得者珍藏過金玉。老來纔始著青衫，養親不及朝家祿。前日野服忽相過，云訪恩知走京轂。微風入指未能畫，示我蠟本數十幅。採摭諸家百餘狀，毫端古意多含蓄。鬭者取力全在角，卧者稱身全在腹。立身髣髴精神慢，背者分數頭項促。行者動作皆得羣，乳者顧視真憐犢。當流泅戲益自在，欲渡或疑猶蓄縮。從容飲囓得天真，荷鞭時有童兒牧。或橫一笛坐牛角，便是無聲太平曲。江天雨雲易溟濛，風勢掀號摧古木。欹斜簑笠趁牛歸，蕭踈暮景煙村宿。奇哉胡掾老筆不可到，戴叟重生須死伏。吾觀諸牛之態雖盡妙，尚有所遺思未熟。牛於生民功最大，不畫牛功牛亦辱。胡君胡君聽我言，別選輕綃成巨軸。寫出區區耒耜勤，貴知天下由吾方食足。
中秋對月送姚闢教授南歸 韓琦 
去歲中秋安帥并，今歲中秋病守相。并筵極口詈浮雲，終久蟾光被遮障。相臺此夜天如水，露壓凉風秋氣王。有客軒然襟義高，直自睢陽來一訪。相與僚賢共茲賞，坐看玉輪從海上。皓色疑專白帝權，晴舒萬宇俱澄曠。斜漢昭回列緯繁，收縮精神烏敢放。有如大臣得時用，上化恢宣賢業暢。千官戢伏任施設，默默壞陶從巧匠。金波漸轉落金樽，酒色映空寒動蕩。一宵清景換塵寰，自得詩人難擬狀。時揮大白目嬋娟，意入杳冥搜絕唱。勿嗤幽圃陋吾邦，吾樂不知崑與閬。人生聚散固難必，明年此會知何向。相逢對月復開懷，詩筆鬭豪杯鬭量。不然千里起相思，百尺樓高同一望。
喜雪 韓琦 
至和乙未夏，二麥死大旱。秋田不下種，熬然六月半。天意忽垂惻，滂澤遂瀰漫。九穀飽甘滋，時若被溉灌。一變大有年，農籍脫逋竄。既豐復不雨，累月病乾暵。驕陽發仲冬，溫氣襲閭閈。斂輸誠無艱，瘥癘恐莫逭。何期日至前，風怒陰不散。吹開六出花，空際自凌亂。徐徐失埃氛，稍稍重枝幹。移時平瓦隴，逮夕沒田畔。雖下不及尺，近歲亦稀看。瑞諜宜首書，他物烏足冠。始寤天之神，俾下不可算。小民徒怨咨，一顧回屯難。君子當信天，夷險存大觀。惠姦豈固然，福善終冥判。吾喜開吾樽，對客共歡歎。一病久誡飲，當席由吾斷。引滿且酣歌，輕凜談間扞。未必不因此，反得攄吾患。
別鎮陽監倉陳薦祕丞 韓琦 
一紀帥三垂，待士敢不至。推誠以求應，百不得一二。彥升其應者，所應由道義。幕中六七年，始卒無少異。嚴霜摧萬木，老柏彌蒼翠。烈火熾三日，良玉自溫粹。奉親不可留，含笑就委吏。須代處洺邑，潔羞勤以遂。我病來相臺，去客無所覬。彥升兩見過，顧舊不顧利。言別之遠官，駑櫪飼騏驥。蹄齧慎勿較，所困非吾類。自古賢者爲，爭免不肖忌。坐待天衢亭，萬里觀騰轡。
寒食親拜二墳因誡子姪 韓琦 
春色清且明，節盛一百五。寒食遵遺俗，潑火霽微雨。非才忝國恩，因病得吾土。何以知殊榮，此日奉宗祖。新安唯皇考，豐安則王父。松楸各萬株，崗勢擁城府。二塋相去間，近止一舍許。前曉揭旌牙，蠲潔具罍俎。芬馨達孝誠，僾若侍容語。禮成無一違，觀者競牆堵。退惟愚小子，未老膺旄斧。顧己胡能然，世德大門戶。思爲後嗣誡，永永著家矩。子姪聽吾言，汝各志心膂。汝曹生綺紈，得仕匪難苦。學業勤則成，富貴汝自取。仁睦周吾親，忠義報吾主。間須求便官，墳隴善完補。死則託二塋，慎勿葬他所。得從祖考游，魂魄自寧處。無惑葬師言，背親圖福祜。有一廢吾言，汝行則夷虜。宗族正其罪，聲伐可鳴鼓。宗族不繩之，鬼得而誅汝。
初赴早朝 韓琦 
踈星掛闕角，落月含輕雲。兀兀馬上身，叱叱馬前人。瘦骨酸秋霜，病瞳昏陌塵。自顧爾空空，胡以裨吾君。
次韻答子淵學士 韓琦 
憶昔明道初，窮冬極短晝。給札金鑾坡，孤拙並髦秀。諸公名世才，奮筆若神佑。蕪辭亦見收，聖造等天覆。子淵親契深，實出同試右。自茲接珍羣，軒翼羾紫宙。忠義必相勉，權利孰肯就。洞照無隱情，胸臆爛辰宿。宦路有亨塞，叨竊愧鄙陋。何時聚德星，一慰荀陳舊。
寄題西京致政張郎中靜居院 韓琦 
休官得宴閑，理固居處靜。中或不自達，觸物撓天性。遂令優游心，反致寂寞病。二川有耆英，識豈斯人並。周才當要職，美譽著羣聽。氣體殊未衰，援禮請還政。安車得西歸，蕪沒治三徑。蕭然絕世紛，日以道自勝。以靜名厥居，內外了相稱。君懷本清虛，復此林泉瑩。君道本和樂，況有琴樽命。新堂闢四隅，立意尤高迥。夷襟造真境，友益具子令。藥品稽神仙，門法尚忠正。肌膚松菊香，庭砌芝蘭盛。天宜錫難老，以示君子慶。予亦希君者，誤寵竊機柄。無裨紫極尊，動有赤松興。報國苟錙銖，竄身違陷穽。雅志呈未諧，高山徒景行。
戊申臘寒 韓琦 
朔風吹苦寒，近歲省未有。重裘不可禦，凍袖敢出手。初嚴刮面膚，漸虐摇臂肘。終難凌壯肌，殊易挫衰朽。持觴欲爲敵，病胃怯戰酒。茵幬通作冰，强卧安得久。擁鼻反收吟，其孰噤汝口。何心窺園池，銳意墐戶牖。流庸方滿塗，天不念黔首。吁嗟卒無奈，默坐算五九。
榮歸堂 韓琦 
非才忝四鄰，待罪涉一紀。妨賢得云久，不退不自耻。永厚復土初，疊奏犯斧扆。乞身臨本邦，多疾便攝理。帝曰吁汝琦，輔翼甚勞止。今俾爾榮歸，揭節治故里。均逸向盛辰，寵異固絕擬。整裝將北轅，羌釁兆西鄙。俄易帥感秦，旰食論所倚。艱難惡敢辭，奔走奉寄委。天聲方震揚，狡穴懼夷毀。欵塞械兇酋，唯幸赦狂詭。疆事計日寧，拙疹乘衰起。披誠叩上仁，再遂守桑梓。尫疲解劇煩，宴息良自喜。園池昔恢拓，顧覽盡遺軌。獨於北堂北，地勝失經始。前人欲興作，就此創基址。中輟如有待，命我成斯美。鳩材亟僝功，因陋謹增侈。芳林環密陰，鯨口下洹水。吾堂據其陽，萬象來明煒。匪直怡病襟，間足具賓簋。僚屬請吾名，在景或在己。吾謂夸風光，未若尊制旨。視榜以思報，義實晝錦比。或笑此翁愚，榮極尚不已。鄉閭得蹔休，胡自勤勤耳。吾曰勤雖愚，吾慮亦長矣。天地施大恩，報上盡螻蟻。終期謝貴仕，歸第保頹齒。吾舍與公居，相去百舉跬。豈無賢太守，有意待園綺。安車時一來，爲我此加禮。
謝并帥王仲儀端明惠葡萄酒 韓琦 
并門昔歲叨擁旄，公厨酒熟醺葡萄。公時帥謂輒馳獻，助臨軍享投芳醪。辱公詩答極愛重，氣骨雄健凌風騷。公今大鹵盛開府，我得鄉守均疲勞。却煩新釀遠相遺，故人義比丘山高。衰翁拜賜喜自酌，持杯有感生鬰陶。憶昨朔邊被朝寄，亭燧滅警兵鋒韜。時平會數景物好，齒髮未老胸襟豪。當筵引滿角勝負，金船灧溢翻紅濤。間折圓荷代舉酌，坐客駭去如奔逃。我乘餘勇興尚逸，直欲拍浮騰巨艘。此來病質極枯瘠，兩目眵淚顛無毛。較前飲量復何有，十分耗謝餘釐毫。復嬰風眩戒食味，饞口絕望霑珍螯。雖然公醞敢輕用，留吞藥劑傾甘膏。縱逢嘉客衒公貺，三爵已命緘封牢。錦堂風和弄弱柳，螺榭日暖烘夭桃。茲辰慶我重加惠，勉與父老同春遨。
安正堂 韓琦 
公居胡葺爲，非事土木盛。湫陋必氣鬰，爽塏則神瑩。全魏今別都，地總北道勝。軺傳既旁午，牒訴亦紛競。惟日過目前，豈暇圖休靜。因仍府舍間，敝壞殊不稱。茲余忝帥守，上責賦荒政。無術濟饑流，感速賴仁聖。連書大有年，愁慼變謳詠。漸舒綏集勞，猶治淹痼病。頤生擇所宜，宴息務清迥。乘閑新此堂，庶用安吾正。汝正果何如，自得本天性。進特仗孤忠，退免全剛勁。內確信吾守，外一歸諸命。安然而處思，吾宇甚泰定。詩酒延嘉賓，二戰或酣醟。笙歌樂良辰，高郢下淫鄭。射圃夾羣芳，角妙資豪興。所適敢專享，意實在遐夐。繼來皆鉅公，同調決相應。從容坐鎮餘，浩氣端而挺。將寧道德淵，諒悉欣流泳。知不廢吾堂，是可以前慶。
善養堂 韓琦 
金銅飾巨扉，其上覆高屋。青石鑿雙轍，其下走彫轂。東西翼危墉，陰以捍攻觸。自昔藩鎮强，尚此存遺躅。後守營厥居，鄆擬苦迫促。余來亦患之，重改敢輕速。會茲歲月深，朽敗鮮完木。一旦忽傾摧，僣迹詎可復。余得矯前爲，命徒墮舊筑。堂皇遂延袤，興寢適凉燠。廊廡悉舒明，瞻望快耳目。移樓成廣厦，面勢壓平陸。既忘登陟勞，又遠顛躓辱。外將延賓僚，內足燕親族。乘閑娛詩書，遇節振絲竹。頤真與放懷，動靜獲所欲。於氣貴能養，在禮思無凟。侯邦謹法度，是克綏遐福。踰制苟幸免，更久猶追戮。吾居已絕嫌，道義斯同育。
孫賁書記以齊安舊文爲示感而成詠 韓琦 
余兄天聖中，尚抑齊安守。余遭所生憂，得歸侍左右。孤煢獲苟存，朝夕賴誨誘。兄材無不宜，吏治孰可偶。公庭常寂然，所樂在文酒。臨江三四樓，次第壓城首。山光拂軒檻，波影撼窗牖。原鴒款集間，萬景皆吾有。兄詩豪且奇，氣燄摩星斗。優游預賡和，惟自愧荒醜。于今四十年，日月甚奔走。當時相聚者，十已喪八九。嘗爲春亭記，烏敢示不朽。孫君里中來，云亭廢已久。徒有舊文在，況足失其手。兄後見曾孫，弟老成衰叟。一身雖寵榮，百慮鎖紛糾。何如昔日歡，抆泣念愛友。
開泉 韓琦 
先塋東北隅，有泉渤而出。奔跳若爨鼎，萬眼沸不一。始雖稍泓登，漸乃肆沕潏。吾嘗展祀餘，愛玩必終日。爰從大旱來，數歲竭如窒。傷哉利澤源，頓爾藏於密。吾今具畚鍤，試欲疏潛屈。開無數尺間，舊脈俄騰溢。涓涓力尚微，勢已舒沈鬰。我願天道常，不使五行失。均調四氣和，寒燠皆從律。宣其潤下功，復得霑羣物。
虛心堂會陳龍圖 韓琦 
余嘗愛此君，中虛外有節。手植數年間，萬戟競森列。爲堂於其中，一境遂清絕。雖歸臨本邦，事豈免羈紲。不得時相親，固負好風月。方將乞殘骸，就第養衰拙。孤懷造崑閬，直氣卷金鐵。終日對嬋娟，卒歲伴高潔。春來忘芳非，夏至失炎熱。秋深凌嚴霜，冬暮映積雪。居無一不宜，嘯傲遠塵媟。茲樂期誰同，實係長者轍。相從挹天真，共話到禪悅。簪籜豸冠聳，拉筍犀株折。乘醉卧踈影，敲玉應仙闕。此志吁未遂，對酒勿輕別。
醉白堂 韓琦 
戇老新成池上堂，因憶樂天池上篇。樂天先識勇退早，凜凜萬世清風傳。古人中求尚難擬，自顧愚者孰可肩。但舉當時池上物，媿今之有殊未全。池東無廩貯餘粟，池西無亭揮五絃。中無高橋跨三島，下壓鼇背浮清漣。其間合奏散序者，童妓百指皆嬋娟。平無三石展湘簟，靜無雙鶴翹丁仙。雅無吳郡青版舫，游泛安便牢且堅。吾今謀退亦易足，池南大屋藏羣編。一車豈若萬籍富，子孫得以精覃研。夾堂脩竹抱幽翠，森森擁檻竿逾千。池中所出粗可愛，芡盤菱角紅白蓮。芍藥多名來江都，牡丹絕艷移洛川。及時花發池左右，香苞爛染朝霞鮮。戇老于此興不淺，間會賓屬陳芳筵。妖妍姬侍目嘉卉，吚啞絲竹聽流泉。宜城釀法亦云美，詩酒僅可追前賢。狂吟氣健薄霄漢，豪飲體放忘貂蟬。酒酣陶陶睡席上，醉鄉何有但浩然。人生所適貴自適，斯適豈異白樂天。未能得謝已知此，得謝吾樂知誰先。
龍 韓琦 
育德知何宅，逢辰或見靈。配乾雖有象，作解本無形。浹物周寰宇，遺功在杳冥。丹青如可狀，試下葉公庭。
鳳 韓琦 
破卵應難至，聞韶定有儀。去同君子道，來協聖人期。苑竹多成實，宮梧幾換枝。何時天閣上，巢可俯而窺。
次韻和春聊學士早春 韓琦 
雪霽春來極目心，遠眉新黛破遥岑。風傳花信值寒晚，煙染柳姿隨日春。酒美好陪遊騎鬭，桃香誰待此門尋。歡期未集芳辰在，冤對慵繙簡字金。
明鎬學士領漕益州 韓琦 
忠臣重此過邛崍，經計才優帝命諧。縣弩清塵資遠撫，史彤修職峻榮階。蜀天星入人先候，劍路銘昏蘚半埋。錦里萬家迎使旆，壺漿應釋去思懷。
次韻和子淵學士春雨 韓琦 
天幕沉沉淑氣溫，雨絲輕軟墜雲根。洗開春色無多潤，染盡花光不見痕。寂寞畫樓和夢鎖，依微芳樹過人昏。堂虛座密珠簾下，試問淳于醉幾樽。
周沆著作宰秀州嘉禾 韓琦 
庇身名邑得嘉禾，銅墨猶嗟滯俊科。前席未期宣室召，聞絃還繼武城歌。酒旗穿柳春堤迥，魚艇藏花夕唱和。對此不勞披縣譜，且求新句解詩魔。
叔平學士知青州 韓琦 
厭直圖書府，思爲海岱州。郡符分竹使，親膳潔蘭羞。文石輸忠密，仙山進職優。過家門納駟，卜地隴眠牛。暮霰凌羈玉，朝暾豔戟油。恩寬敷漢札，政善洽齊謳。水際春芳盛，尊中客醞浮。物饒三服麗，居樂五民游。松鬣低容宴，峯螺翠入樓。行聞西掖召，真賞莫淹留。
館直二闋  其一 韓琦 
玉山岑寂雪花乾，仙掌風高露未漙。自笑曼都凡格在，一宵無奈月邊寒。
館直二闋  其二 韓琦 
章溝傳漏過三更，霜壓寒威特地生。苦恨回環窗外鐸，幾番幽夢不教成。
張唐卿狀元通判陜府 韓琦 
發策無雙動紫宸，班條新貳兩朱輪。窅窊仙桂天香重，蔽芾甘棠俗化醇。駟馬同榮歸蜀道，二龍齊躍出雲津。前期丹禁徊翔地，鳳沼波平藥樹春。
和春卿學士柳枝詞五闋  其一 韓琦 
樓前輕雪未全銷，偷得春光入嫩條。似向東風猶旅拒，可能渾忘舞時腰。
和春卿學士柳枝詞五闋  其二 韓琦 
陌閑宮古綠煙迷，惹盡春愁困拂堤。却爲多情足離恨，故教溝水亦東西。
和春卿學士柳枝詞五闋  其三 韓琦 
章街風曉起新眠，寒食輕陰未雨天。無限青絲拂遊騎，一生芳意負金鞭。
和春卿學士柳枝詞五闋  其四 韓琦 
淡煙輕日簇誰家，微出青旗一带斜。對景似嫌春意老，更摇踈影掃殘花。
和春卿學士柳枝詞五闋  其五 韓琦 
畫橋南北水連天，纔聽鶯聲又晚蟬。長使離魂容易斷，春風秋月自依然。
和春卿學士上元罷燈 韓琦 
絲竹沉聲月泛波，警宵方喜罷誰何。樓深酒密客留易，路遠香殘人去多。寒燭倚蓮猶結淚，澹雲歸隴不停歌。那知夢穩瀛洲上，正是鈞天九奏和。
次韻酬子淵學士燈夕不出聞諸公繼有遊賞 韓琦 
繁聲沉夕籟，香燭競春葩。玉射樓前雪，雪驚陌上車。月閑花院掩，風軟酒帘斜。莫駐城南騎，遊人自有家。
和邃卿學士霽登祕閣 韓琦 
曉來延閣步層梯，春色周圍一望低。殘雪半留珠殿北，非煙長護綺窗西。幽情自逐歸鴻斷，芳意還因遠樹迷。金匱有書猶未見，祕封香篆鎖芝泥。
上巳前與同舍出郊過金明池 韓琦 
天波新綠染成春，波面輕風起細鱗。隔岸鳥聲低弄曲，出牆花艷遠含嚬。柳經傷別還多緒，鷗爲忘機不避人。三月偷遊仙署友，肯思迢遞走征輪。
和春卿學士登廣文閣觀京闕之盛 韓琦 
層閣鬰嵯峩，登臨逸意和。雨餘春物動，天闊夕陽多。棊布金杯第，環通璧沼波。泥中足車騎，應笑翟公羅。
和曼卿學士明河 韓琦 
太極疏靈派，長河注遠津。波明動星斗，氣直貫秋旻。月滿還知晦，雲收不亂真。何妨借餘潤，膏雨及生民。
葉參兵部知湖州 韓琦 
鄉郡分符兔刻銀，彯纓清曉別楓宸。駟車歸邸夸新綬，鶴表還家謝故人。度日客樽盈若酒，經春詩筆賦汀蘋。編民應久歌來暮，棠樹成陰即舊鄰。
邵亢茂材南歸 韓琦 
褐衣親策對中宸，三道精求素業陳。履跡見穿期仕漢，璧瑕因指不留秦。雲迷江樹歸艎促，翼退天閽客夢新。好俟鄉人再推上，決科優等繼平津。
陳洎太博知虢州 韓琦 
官綬飛花使轂丹，臘天行色犯輕寒。持平久奉虞刑恤，宣澤新承漢詔寬。擁傳想逢關吏歎，愛棠還接陜民歡。三堂風物應如舊，公退先尋記字看。
王礪寺丞河南知錄 韓琦 
西都爲掾促征輪，南浦分携碧草春。卿寺試才方命秩，天衢飛步已逢辰。洛濱修禊浮觴散，水際看花第品新。櫻酪有期誰其薦，曲江應記並遊人。
次韻和方謹言郎中再觀省中手值竹 韓琦 
翠影參差漸拂階，清郎曾此占奇哉。辭君昔爲蓴羹去，戀爾今同菊徑來。玉聳勁枝欺暮雪，繡殘文籜委寒苔。虛心高節依然在，幾見繁英落又開。
寄葉參兵部 韓琦 
向宦心難止，遺榮世所稀。誰知懷綬去，便作掛冠歸。行錦方爲寵，裝金已盡揮。官閑同吏隱，身逸晦塵幾。山鶴來無怨，江鷗浄不飛。雨晴峯障活，秋老鱠絲肥。庭玉名方遠，陔蘭志暫違。倚門休結戀，史筆借光輝。
馬尋比部兩浙提點刑獄 韓琦 
東南詳讞得材臣，親對天墀奉至仁。舜服暫平惟恤典，漢庭曾譽不寃民。圜扉鞠草提封靜，高蓋容門令德新。最好齋航初按部，柳汀花瀨正逢春。
陳商學士知常州 韓琦 
疊鼓聲喧下鷁舟，書山蕭索別英游。青蔾照字觀奇廢，朱雀分符錫命優。霞夾烏檣晴旆卷，星摇漁浦夜燈幽。蓴風正孰帆無恙，一色江天望處秋。
得太清小檜植館中 韓琦 
仙檜移來近紫壇，亭亭將見起亭端。纖枝未覺來風韻，勁節先知度歲寒。得地最宜儒館種，結根須作棟材看。願將軒竹陪蒼翠，带雪聞樽助雅歡。
宋任著作宰江寧溧水 韓琦 
訊察無冤善最聞，剸繁南邑遇盤根。還將決獄平反意，去作臨民撫字恩。淮上月高生麗思，浦前春老醉離魂。知君陰德終陽報，容駟何妨大里門。
道卿學士領二浙漕賦得酒 韓琦 
傾釀留佳客，秋亭弭使旄。奉觴歸養切，行算別魂勞。上若名鄉近，長安美價高。清懷思酌水，惠政憶投醪。論德堪成頌，評詩更助豪。行聞趨節覲，同我怨持螯。
再賦柳枝詞二闋  其一 韓琦 
曲江風暖曉陰斜，翠色相宜拂鈿車。自有春眠慵未起，日高人困又飛花。
再賦柳枝詞二闋  其二 韓琦 
葉葉新長約黛蛾，絲絲輕軟任風梭。啼鶯便學歌喉囀，知是春來舞意多。
離都 韓琦 
握節背都門，春天景半溫。柔鞭難駐馬，芳草易銷魂。遠目和煙重，離懷助酒昏。好花無奈野，時復映遥村。
上巳 韓琦 
遠道今逢祓禊辰，雨餘風物一番新。等閑臨水還思舊，取次看花使當春。絮雪暖迷西苑路，車雷晴起曲江塵。臺英正約尋芳會，誰是山陰作序人。
寓目 韓琦 
擁傳脩途倦，逢春旅思長。遠煙含樹色，細雨起塵香。隴麥成行綠，林鶯並對黄。揚鞭聊自慰，舉目見韶光。
早行 韓琦 
脂轄行傷早，揚旌興莫窮。水遥天色共，雲細月波通。巧舌爭啼曉，香牙盡入風。縱吟殊未已，初旭放晴紅。
寒食 韓琦 
漢宮新蠟未開煙，寒食東郊躍駿天。人面映花誰感事，客心燃火獨成篇。塞鴻歸渚遥書字，營柳因風强破眠。賴有目前隨分景，數村如樹起鞦韆。
登永濟驛樓 韓琦 
遠煙芳草媚斜陽，蕭索郵亭一望長。盡日倚欄還獨下，綠楊風軟杏花香。
途中暑熱憶諸同舍 韓琦 
振野驚風拂面塵，赫曦流爍犯征輪。酒非逃暑虛成會，花未忘憂謾映人。綠水已傷春別舊，碧雲長起暮愁新。朝來記得瀛洲夢，目斷英游極愴神。
聞角 韓琦 
古堞連雲暝靄收，嗚嗚清調起邊樓。雍琴垂淚虛情恨，羌笛殘梅未勝愁。數曲伴風吹戍壘，幾侵夢入賓郵。聽來便覺春心破，素髮生多不待秋。
雄州遇雪 韓琦 
雲壓孤城勢漸低，昏昏臺榭雪霏霏。人遊兔苑何妨醉，使適龍沙未得歸。夜館月明交素影，曉塗霜重借嚴威。風前似慰征軺意，先學楊花二月飛。
紫濛遇風 韓琦 
草白崗長暮驛賒，朔風終日起平沙。寒鞭易促鄣泥躍，冷袖難勝便面遮。迥嶺卷回雲族破，遠天吹入雁行斜。土囊微乞緘餘怒，留送歸程任擺花。
使回戲成 韓琦 
專對慙非出使才，拭圭申好歛旌回。禮煩偏苦元正拜，戶大猶輕永壽杯。欹枕頓無歸夢擾，據鞍潛覺旅懷開。明朝便是侵星去，不怕東風拂面來。
過虎北口 韓琦 
東西層巘鬰嵯峩，關口纔容數騎過。天意本將南北限，即今天意又如何。
戲題仙掌 韓琦 
三峰晴曉碧相挨，仙掌分明出霧開。莫向巍峩衒高手，也曾先得桂枝來。
題利州昭化驛 韓琦 
嘉陵源出本朝宗，地險無因直赴東。從此逆流歸順去，恬波遥與峽江通。
過三泉龍門二闋  其一 韓琦 
洞戶呀然透碧溪，竹軒茅榭映高低。行人不待桃花發，一到仙扃已自迷。
過三泉龍門二闋  其二 韓琦 
欣過龍門柅使車，頓驚凡目識仙都。海中知有三山在，未信能加此景無。
漫天嶺 韓琦 
欲使行人直過難，倚江凌漢任盤盤。紆回到頂終須下，如此天高甚處漫。
題嘉州嘉望亭 韓琦 
欲知藩境得嘉名，試策筇枝上此亭。江色照城平似練，嵐光堆檻活如屏。好遨民阜充衢樂，出品花奇襲坐馨。使馹暫來閑寓目，幾多高意在鴻冥。
再賦一闋 韓琦 
檻外風光觸處奇，嶺頭金像對巍巍。主人偏戀南犍樂，只恐瓜時示肯歸。
韓瀆學士領益漕 韓琦 
去年巴蜀失秋成，西顧饑流惻睿情。嘗忝乘軺宣渥命，更煩持節拯遐氓。夜亭微雨多侵夢，春峽繁花少記名。到日莫辭行部數，屬城凋瘵望君生。
皇子誕慶五言十二韻 韓琦 
聖統垂千祀，天仁覆萬方。思賢詠場藿，興儉緝帷囊。寬法均疏網，憂民甚納隍。畫衣期不犯，行葦見無傷。列廟靈潛佑，高穹意默彰。故教生嗣晚，欲示卜年長。帝夢前推吉，郊禖此報祥。協辰初告望，紀節正迎商。和氣城銅律，休符集畫堂。清飚來美應，瑞旭薦榮光。九縣歡聲沸，三都惠澤滂。非才塵近掖，援筆頌無疆。
慶曆甲申郊禮告成五言十韻 韓琦 
聖饗申精意，靈心察至虔。因知齋次雪，爲顯祭時天。清廟陳豐潔，中壇致吉蠲。樂和來瑞物，景霽見非煙。卜日灰飛管，通祠火舉權。短茵新禮重，虛幄睟容專。盛美推穹昊，釐祥被幅員。慶成朝萬玉，霈澤謹三錢。有幸瞻熙事，無才列奏篇。爲民祈福應，親記德音宣。
雲 韓琦 
郁郁疑非霧，融融散薄陰。油然天下澤，淡若嶺頭心。適意自舒卷，有容誰淺深。朝來殊未起，幽谷閟龍吟。
霜 韓琦 
霜威昨夜肅天區，平曉蒿蘭一槩枯。一寤春仁入根本，只憑秋慘及皮膚。寒鋒刺甲過矛戟，皓色禁人著鬢鬚。料得西風如未緊，且來枝上作明珠。
初雨 韓琦 
乍覺塵香動，風前細若繅。無聲猶似雪，得潤已如膏。美利存南畝，餘滋付小桃。誰知青皡德，意不爲嬉遨。
新柳二闋  其一 韓琦 
弄黄含綠葉開眉，最有春來次第知。生計任隨栽者意，却嗤松柏不禁移。
新柳二闋  其二 韓琦 
驛路行人東復西，等閑攀折損芳枝。有生自是無根物，忍向樂風贈別離。
惜花 韓琦 
看花關有分，分薄亦蹉跎。蜂蝶爭無限，笙歌得幾何。利名長自役，風雨不須多。趁取紅香在，高吟卷醉螺。
柳絮二闋  其一 韓琦 
慣惱東風不定家，高樓長陌奈無涯。一春情緒空撩亂，不是天生穩重花。
柳絮二闋  其二 韓琦 
絮雪紛紛不自持，亂愁縈困滿春暉。有時穿入花枝過，無限蜂兒作隊飛。
錦被堆二闋  其一 韓琦 
碎剪紅綃間綠叢，風流疑在列仙宮。朝真更欲薰香去，爭擲霓衣上寶籠。
錦被堆二闋  其二 韓琦 
不管鶯聲向曉催，錦衾春晚尚成堆。香紅若解知人意，睡取東君不放回。
牡丹初芽爲鴉啄之感而成詠 韓琦 
牡丹經雨發香芽，滿地新紅因餓鴉。利嘴可能傷國豔，只教春色入凡花。
遊蜂 韓琦 
遊蜂紛撲競花繁，未到香鬚只自喧。盡日却輸蝴蝶計，鬧紅心裏默無言。
新燕 韓琦 
出入高堂性似馴，泥巢深穩足容身。雕梁並宿嫌頻看，巧語多應是罵人。
過隋城 韓琦 
信馬隋城下，行春訪舊傳。樓臺在何處，瓦礫半耕田。遠籟悲笳咽，餘花墜靨圓。只留荒侈迹，千古監青編。
苦雨方霽蛙聲不已 韓琦 
暑雨朝來已厭多，蛙鳴猶更幸滂沱。雖然快爾狂跳志，爭奈良田有害何。
題翠鐘亭 韓琦 
鐘峯隱隱隔江湍，翠色偏宜雨後看。大抵興王須恃德，饒君終古作龍盤。
蜀葵 韓琦 
炎天花盡歇，錦繡獨成林。不入當時眼，其如向日心。寶釵知自棄，幽蝶或來尋。誰許清風下，芳醪對一斟。
中秋月二首  其一 韓琦 
自古中秋月，風騷昨意難。幾人亭醉筆，終夕凭危欄。海際掀鯨目，雲端擢露盤。一年相別恨，併與此時看。
中秋月二首  其二 韓琦 
月滿中秋夜，人人惜最明。悲歡徒自感，圓缺本無情。天外有相憶，世間多江平。嫦娥難借問，寂寞趁西傾。
張逸人歸杭 韓琦 
不因疔適出中林，塵外高蹤豈易尋。鴻在碧霄誰可慕，雲歸蒼島本無心。堤奩一鑑平湖滿，寺枕千屏疊嶂深。知己重留多下榻，故棲猿鶴莫驚吟。
答丹陽李公素學士 韓琦 
與君爲郡不相遥，只隔瓜洲一信潮。誨字屢傳來客素，治聲常逐過江橈。詞垣暫爾淹鴻筆，宴席何妨引巨蕉。詩句滿筒煩借譽，爰居空自愧虞韶。
謝丹陽李公素學士惠鶴 韓琦 
高籠携得意何勤，玉樹慙無可待君。只愛羽毛欺白雪，不知魂夢託青雲。孤標直好和松畫，清唳偏宜带月聞。自有三山歸去路，莫辭時暫處雞羣。
和潤倅王太博林畔松 韓琦 
鬰鬰山頭翠色攢，就中高格出林端。霜凌勁節難摧抑，石纏危根任屈盤。古鬣自隨仙日老，孤風不入俗人看。時來匠者須回顧，且稟幽姿待歲寒。
菊 韓琦 
萬卉趁枯死，香金鬭晚葩。甘名應得露，野色豈如家。俗態惜遲暮，芳情誰怨嗟。重陽樽酒伴，不見牡丹花。
重九會光化二闋  其一 韓琦 
寺枕隋家廢苑前，登高還此會僚賢。凭軒莫賦悲秋事，剩撚黄花送酒船。
重九會光化二闋  其二 韓琦 
誰言秋色不如春，及到重陽景自新。隨分笙歌行樂處，菊花萸子更宜人。
黄通尉鄖鄉 韓琦 
古邑萬山裏，區區一尉行。高堂方待養，寸祿豈宜輕。身屈何傷道，才多少晦名。贈言如可取，榮路坦然平。
答湖恢推官 韓琦 
當年都寺接賢初，屈指光陰一紀餘。自說三茆深處穩，不逢又鯉寄來書。隔江聞授諸生業，命駕因煩長者車。得見新詩與高論，積年勞吝已全祛。
春晴 韓琦 
霽色破春昏，高樓日未曛。林稍零舊雨，山頂入殘雲。醉粉勻花頰，風羅縐水紋。踏青入誤約，芳思幾紛紛。
春霖 韓琦 
咫尺東郊路，春霖絕未通。銷閑生弈思，醒睡費茶功。樓迥昏昏霧，窗寒霎霎風。待晴桑陌上，五馬恣𤧚瓏。
馬上成春雪二闋  其一 韓琦 
二月風光盡屬春，六霙何苦妬芳辰。東君等是回生意，須與鶯花作主人。
馬上成春雪二闋  其二 韓琦 
曉來飛雪抑香芽，料峭輕寒特地加。青帝似矜春意早，更粧新萼與梅花。
過梁山泊 韓琦 
巨澤渺無際，齋船度日撐。漁人駭鐃吹，水鳥背旗旌。蒲密遮如港，山遥勢似彭。不知蓮芰裏，白晝苦蚊蝱。
移帥真定次韻答致政杜公 韓琦 
常山畫野直天街，寄重如何付不才。躍馬敢辭奔命去，扞羌曾是奮身來。軍中紀律勞人葺，林下罇罍得意開。引領恩軒無路到，幾臨風月獨徘徊。
常山出郊馬上口占 韓琦 
旌旗乘曉出郊原，五馬臨風一慨然。山勢似屏西限晉，地形如掌北擒燕。麥含豐澤催齊秀，蠶飽柔桑起大眠。守帥勉希廉與藺，九重高枕不憂邊。
登西大悲閣 韓琦 
藹藹西藍閣，煩襟一望開。山川歸盛德，姦傑委塵埃。城迥雲連堞，烽閑草蔽臺。誰知太守意，不爲納凉來。
別潭 韓琦 
一潭嘉景四時新，不得經年作主人。蓮芰風前忘九夏，綺羅香裏醉三春。勤勞疆場誠無避，粧點蓬瀛惜未真。多少勝遊休結戀，報君須自立涓塵。
新館 韓琦 
宴宇新成苦未嘉，忽膺朝委易軍牙。張侯暫喜留歡客，開檻憑誰種好花。北沼不難平釣岸，西峰猶欠入窗紗。後賢政敏多餘暇，高會何妨月影斜。
次韻和兗州王待制過汶上見寄 韓琦 
淺局雖難繼大才，谿堂佳致亦添來。奇花並蔕宜新種，芳樹連柯得舊栽。良執假途形詠歎，鄰封爲治惜淹徊。想君醉問歌人處，不向風前酹一杯。
中秋不見月 韓琦 
中秋宜月不教晴，人倚危樓意未平。任是他時圓更好，爭如今夜畧分明。
北嶽 韓琦 
四海尊方嶽，常推朔鎮雄。陽爲中夏勝，陰與北胡窮。孕秀賢豪出，宣靈造化通。斗乘天位正，乾發帝基隆。盛畜嚴凝氣，橫障廣莫風。舉頭瞻峻極，危坐壓崆峒。殖物資坤德，栖真固坎宮。星躔函畢昴，祀典軼王公。俗仰良材富，年隨喜澤豐。左肱揮渤澥，右股跨獯戎。地險祠庭革，時平戍壘空。嵐光朝撲黛，寶色夜舒虹。有藥皆奇種，無花不異叢。層巔健雕鶚，怪穴老羆熊。肆覲儀雖闊，斯民望未充。何時清大漠，封牒紀宸功。
喜雪 韓琦 
朔雪飛殘臘，融和變凜嚴。徐來花出在，驟急霰聲兼。數住天應惜，爭繁酒易添。積深函久潤，濟大畧微嫌。雅意明書幌，多情入宴簾。舞腰難學轉，峯頂尚饒尖。露蕊仙盤挹，風毛鬣囿燖。宮牆胡粉畫，梅梗蜀酥黏。影澹三春絮，光寒八月蟾。垣塗誰復辨，巨壑有何厭。狂助詩毫逸，清驅厲氣潛。歡謠騰紫塞，喜色上彤幨。凝霤收冰乳，堆庭鏤虎鹽。吾民無足慮，豐歲可前占。
上元罷燈 韓琦 
燈夕何蕭索，朝家恤殣災。民心無奈鬰，春意有誰開。明月舒雲懶，遊人怯漏回。堪嗤愚太守，獨欲上熙臺。
郡西齋有夜合萱草對開因成二闋  其一 韓琦 
合歡香影拂西齋，萱草前臨小檻開。待爾忘憂與蠲忿，爭如無事起靈臺。
郡西齋有夜合萱草對開因成二闋  其二 韓琦 
合歡萱草兩含芳，一見令人樂興長。唯是憂邊與憂國，對花終日不能忘。
謝真定李密學惠牡丹 韓琦 
窮邊無處覩春榮，咫尺常山似洛城。會得主人將雅意，欲教鄰境伏香名。全開正弄朝霞色，半謝猶含暮雨情。只上賓筵共一醉，也勝渾不見芳英。
答陜府春卿資政 韓琦 
蓬山曾許挹浮邱，踰紀光陰一瞬休。朔塞風霜人易老，申湖歌舞景長留。我臨賓席頻先醉，君對仙棊幾自謳。千里詩來還感舊，不堪斜日凭邊樓。
再答 韓琦 
一從西北困邊塵，瀛館仙游更莫親。只慣彎弧揮太白，幾曾橫槊賦青春。晴郊按獵長侵暮，夜橐飛郵不待晨。多羨某棠閴無訟，時將佳句惱粗人。
題覽勝亭 韓琦 
極目知何勝，東西矗萬岑。天雖限夷夏，人自失喉襟。遠木已秋色，亂雲猶夕陰。清風誰會我，太息撫霜鐔。
題養真亭 韓琦 
新葺公居北，虛亭號養真。所期清策慮，不是愛精神。滿目林壑趣，一心忠義身。吏民還解否，吾豈苟安人。
北塘避暑 韓琦 
盡室林塘滌暑煩，曠然如不在塵寰。誰人敢議清風價，無樂能過白日閒。水鳥得魚長自足，嶺雲含雨只空還。酒闌何物醒魂夢，萬柄蓮香一枕山。
次韻和致政王子融侍郎歸休述懷二首  其一 韓琦 
周旋通顯竭忠勤，勇退翩然得謝身。鳴玉乍辭天上貴，揮金長示里中仁。滿牀黄卷閒爲伴，一枕清眠任過晨。六十九歸今昔少，萬年青史紀高人。
次韻和致政王子融侍郎歸休述懷二首  其二 韓琦 
禮稱七十還君事，豈必如期許退身。臣子引年雖審分，朝廷圖舊合推仁。曉登文石方延刻，暮掛危冠不待晨。竊惜聖神求治意，未宜輕去老成人。
次韻和真定李侍郎新創流杯 韓琦 
不有浮觴樂，誰知愛客深。投醪當席意，修禊昔賢心。自至疑仙術，虛來協道襟。去留雖任物，斟酌孰窺陰。阻挹齋中酒，空勞塞上吟。清潭時一望，搔首莫能簪。
依韻和機宜陳薦請游城北池館二首  其一 韓琦 
只恨無才濟阻饑，北塘因爾失春期。民心方喜稻禾熟，秋色不關臺榭隳。一派芰連輸水鳥，幾船烟雨卧風旗。佳辰賴有詩人覺，較得紅芳又變衰。
依韻和機宜陳薦請游城北池館二首  其二 韓琦 
去歲饑流待撫循，日憂疲瘵苦傷神。細民溝壑方援手，別館鸎花任送春。舉目山河生壯氣，經時臺榭極芳塵。秋來幸有豐年兆，還作偷安樂事人。
秋夕二首  其一 韓琦 
大暑喪餘酷，凉秋袪眾瘥。歊氛隨雨斷，素景入宵多。雁影穿池月，蛩聲出砌莎。披襟予自快，楚澤任悲歌。
秋夕二首  其二 韓琦 
此夕何清曠，新秋乍奪炎。凉飚來似舊，熏暑逝如潛。露重翻香芰，踈雲點素蟾。放懷殊不寤，箕斗轉前簷。
秋日出郊 韓琦 
疆野壓雄邊，乘秋行此田。萬峯朝巨嶽，多稼入平天。農飽忘饑後，童嬉逼社前。僚賢須共樂，舉白盡歌筵。
中秋月 韓琦 
清商纔過半，皓魄最宜圓。自是秋光好，非緣人意偏。一宵歌吹地，萬里雪霜天。忍見西樓下，佳期又隔年。
蒙恩加職寄餘杭希文資政 韓琦 
燕石寧參楚璧珍，六膺君槳共言綸。老聃道大誰同傳，千古韓非是罪人。
重九次韻答真定李密學 韓琦 
琴瑟煩更化，椒蘭喜望鄰。致儀慚蟻酧，申好忝莩親。惜此登高節，難偕逐勝賓。遥知潭上酌，多少插花人。
次韻答致政宮保杜公 韓琦 
無勞遷職此何名，只有慚羞敢自榮。撫俗未能宣上意，治邊徒欲振天聲。邱山莫副推恩重，銖兩唯憂效死輕。高句不須期任舊，已求三載奏官成。
依前韻再答 韓琦 
不與皇家致太平，康寧時節便遺榮。寰中自樂喬彭壽，海內空流邴魏聲。一品坐來恩固重，萬鍾拋去祿何輕。朝廷欲繼姬周盛，會向磻谿問老成。
送省副崔刑部 韓琦 
此去參邦計，時才固異倫。富民知有道，言利不違仁。餘帳無情日，歸途適意春。前期對清問，犧閣近槐宸。
雪 韓琦 
六花來應臘，望歲一開顔。歌舞喧侯第，風沙雜戍關。餘芳留草樹，清興入江山。後夜高樓月，蕭然崑閬間。
髮白有感 韓琦 
區區邊朔有何成，三失流年只自驚。無一事來頭尚白，白人頭處豈堪行。
晚步後園覺有春色 韓琦 
桃李知春意，陽和到嫩萌。風霜誰自困，鸎蝶始多情。終入芳菲賞，休論早晚榮。窮邊何所負，轟鼓醉金觥。
北樓望春 韓琦 
良疇芳圃汩飛埃，生意顒顒望震雷。北嶺有雲空自繞，幾時爲雨出山來。
寒食 韓琦 
塞上逢寒食，郊園此重臨。一時行樂意，萬室欲春心。節物隨人好，風光得處深。只思民盡適，守鬢忘霜侵。
感事 韓琦 
一來邊障地，走馬過三秋。萬緒事常擾，九分春又休。鸎花誰在目，霜雪只侵頭。從得風光住，風光可奈憂。
上巳北塘席上 韓琦 
修禊春塘上，誰知物趣深。萬花開喜色，眾樂出和心。雨意隨人住，杯情逐勝斟。從茲窮塞地，佳節似山陰。
喜雨 韓琦 
晚雷驅雨協春雩，誰識天工用意殊。不許繁花私潤澤，獨教嘉穀足膏腴。羣心有答方思報，寸草無求亦自蘇。始信雲龍施美利，豈勞功力費毫銖。
北塘春雨 韓琦 
葉葉輕雲帳薄羅，坐看膏澤灑庭柯。風前芳杏紅香減，煙外垂楊綠意多。聲落簷牙飛短瀑，點勻池面起圓波。晴來西北凭欄望，拂黛遥峯濯萬螺。
再謝真定李密學惠牡丹 韓琦 
牡丹京洛豔，惠我見新鄰。一與樽前賞，重生塞上春。衰榮存主意，深淺盡天真。却似登蘭室，清香暗襲人。
新植花開 韓琦 
去歲栽花遍小欄，只憂芳豔不禁寒。年來醉賞春風裏，無限邊人見牡丹。
牡丹二首  其一 韓琦 
真是羣芳主，羣芳更孰過。豔新知品少，開晚得春多。幾日瑶姬夢，平生金縷歌。寒邊今幸活，風雨莫相魔。
牡丹二首  其二 韓琦 
青帝恩偏壓眾芳，獨將奇色寵花王。已推天下無雙豔，更占人間第一香。欲比世終難類取，待開心始覺春長。不教四季呈妖麗，造化如何是主張。
落花二首  其一 韓琦 
妖豔憑誰主，春光去不停。離魂亂飛絮，生意逐浮萍。錢莢偷餘態，茵蕪襲舊馨。年年芳信在，慎勿歎飄零。
落花二首  其二 韓琦 
一夜殘芳泣露痕，曉來紅雨點蘭蓀。對人終有風流在，幾片斜飛在酒樽。
郡甫初夏 韓琦 
池館何無賴，青春幾日回。酒隨花謝減，心爲水凉開。幽鳥閑鳴和，清風自往來。峯巒新在目，天與白雲裁。
夏暑北塘 韓琦 
一夕輕雲卷怒雷，回塘經雨絕纖埃。蓮房倒盞揮人飲，柳幄牽絲待席開。未必鷗飛知客意，莫嫌蟬噪是風來。歊煩盡滌宜無累，奈有詩情費剪裁。
覽劉易詩集感其遊賞江山放懷自適 韓琦 
區區西北十經春，强力今爲老病身。白髮丹心論底事，清風明月屬閑人。千鈞未免嗤鼷鼠，一簣猶思抑孟津。早晚粗酬忠國志，五湖煙水樂吾真。
席上聞蟬 韓琦 
柳際一蟬鳴，停樽忽自驚。所傷非節物，未立是功名。默默悲時事，區區狥世情。不須爭噪急，衰鬢舊霜莖。
次韻和國信趙內翰北口見寄 韓琦 
時得不可失，時乎況得天。蔓圖非易力，鴆毒是安眠。廟勝兩楹決，壺漿一檄傳。臨關休發詠，歸議主當然。
寄題廣信軍四望亭 韓琦 
西北雲高拂女牆，危亭虛豁望中長。田間堤陌成新險，天外江山是舊疆。古道入秋漫黍稷，遠坡乘晚下牛羊。凭欄多少無言恨，不在歸鴻送夕陽。
與餘杭希文資政經時兩絕音問忽得訊正與近致書同日因以詩寄 韓琦 
閏首郵音得到無，使來還喜發雙魚。却思塞上經時問，恰是吳中當日書。人邈江山神自照，道存忠義信從踈。昔年元白慈恩事，詩意雖同志未如。
一志 韓琦 
一志事邊徼，難甘景物催。流年花易落，久戍雁頻回。細葉未成幄，飛蚊還聚雷。顛毛從自變，肯使壯心摧。
閱古堂八詠 牡丹 韓琦 
極塞將何奉燕娛，牡丹池館一株無。誰人會我栽培意，欲見吳宮小陣圖。
閱古堂八詠 芍藥 韓琦 
從來良守重農桑，何事栽花玷此堂。已愛昔賢形藻繪，更移嘉卉伴馨香。
閱古堂八詠 垂柳 韓琦 
東君於此最多情，先與黄金撚畫成。何似亞夫堅壁地，因人千古得嘉名。
閱古堂八詠 疊石 韓琦 
疊疊雲根漬古苔，煙巒隨指在庭階。主人未有銘功處，日視崔嵬激壯懷。
閱古堂八詠 藥圃 韓琦 
堂下開畦植藥苗，更將靈種悉名標。吾心盡欲醫民病，長得憂民病不銷。
閱古堂八詠 溝泉 韓琦 
遥派分流過近階，潺潺終日瀉瓊瑰。誰知到此幽閑地，多少餘波潤物來。
閱古堂八詠 小檜 韓琦 
小檜新移近曲欄，養成隆棟亦非難。當軒不是憐蒼翠，只要人知耐歲寒。
閱古堂八詠 芭蕉 韓琦 
邊俗稀曾識此科，南方地暖北寒多。孤芳莫念違天性，無奈深恩愛育何。
次韻答承旨王端明 韓琦 
禁扃清切擬仙都，多病年年絕寒居。四海風雷歸舊筆，二垂霜霰乃吾廬。道同今古猶相照，事役鱗鴻不計踈。莫謂安恬道留滯，是非終有史臣書。
七夕同末伏會眾春園 韓琦 
七夕今同末伏辰，方塘陶暑集珍羣。嬌鸎萬囀風前曲，秀嶺千層水上雲。幽鷺倚蒲真入畫，香荷擎酒不須熏。天孫莫衒機頭巧，倒載歸來豈羨君。
初秋塘上 韓琦 
池塘凉意早，秋色動邊關。酷暑不終暴，清風來自閑。畏螳蟬屢起，辭幕燕將還。盡日當軒卧，看雲歸故山。
次韻答渭帥王龍圖 韓琦 
十年西北保疆垂，只恐非才誤委毗。報國心誠雖慷慨，背時蹤跡極孤危。欲求褒貶明千古，直把窮通託二儀。多謝高篇遠相勞，召南風格本王基。
覽渭帥王龍圖西行詩集 韓琦 
久陟風騷上將壇，更持旄鉞撫邊關。山川滿目吟雖苦，戈甲藏胸意自閑。威望昔嘗流塞外，雅歌今復奏兵間。禁中日夜思頗牧，四牡看隨杕杜還。
送劉易歸洛 韓琦 
滿懷經術欲誰傳，却憶西歸治洛田。富貴苟求誠損義，聖賢難遇亦推天。春風始入花王國，夜月長涵宓女川。巖谷弓旌如未及，且憑詩酒作閑仙。
次韻答侍讀張龍圖索閱古堂詩石本 韓琦 
千年賢迹一堂間，日企英風敢自安。爭似公陳無逸義，君王圖入殿屏看。
閱古堂前植菊二本九月十八日花猶未開因以小詩嘲之 韓琦 
只趁重陽選菊栽，當欄殊不及時開。風霜日緊猶何待，甚得迎春見識來。
北塘重九 韓琦 
堪嗤唐彥鄙連疆，不信重陽草木霜。樽裏有花荷萬葉，三年酣賞好風光。
試獵 韓琦 
試獵秋原亦治戎，飄然豪氣滿秋風。饑鷹猘犬爭爲用，不在人知指縱功。
禱雪有感 韓琦 
靈嶽祠宮尚未回，六花隨禱下瓊瑰。只憂風力狂無定，最喜雲容重不開。但得餘滋周畎畝，敢求嬌意助樽罍。夜深猶使家人探，平地依稀幾寸來。
次韻答留臺春卿集賢侍郎 韓琦 
聞說西臺遂懇章，一何欽聳一何傷。赤松世外誠先覺，白首兵間是不祥。得失兩忘祛病術，利名相賊溺人鄉。幾時微立疆垂效，去伴公閑亦道光。
再答 韓琦 
拙者奔馳智者藏，細論朝體豈無傷。蒼生困敝誰更化，賢弼優游自考祥。四海唐虞終我事，三川風月且吾鄉。軍中不識陽春贈，幾按青萍駭夜光。
再答 韓琦 
久拋儒掖禦戎疆，每憶青氈只自傷。馬上文章終是俗，胸中戈甲亦非祥。哇聲誤入離韶耳，藻衮輕投被毳鄉。賴得高賢時借譽，不然幽迹轉無光。
後園閑步 韓琦 
池圃足高趣，公餘事少關。幽禽聲自樂，流水意長閑。近竹花終俗，過欄草費刪。心休誰似我，官府有青山。
北塘探春 韓琦 
大鈞將首化，微物亦先知。草木色皆得，禽魚意自怡。和風無不到，餘凜欲何爲。會與斯民樂，熙臺興未遲。
觀稼回北園席上 韓琦 
郊原飛隼拂晴霓，秋入豐年未慘悽。嘗酒管絃先社集，捺弮禾黍極雲齊。雪鋪蕎麥花漫野，黛抹蔓菁菜滿畦。區脫狴牢無一事，山翁贏得醉如泥。
燈夕遇雪席上 韓琦 
此夕仙花降羯陀，萬燈光裏雪花和。天心要足良農望，人世常多好事魔。雲際未應成霢霂，風前疑欲助婆娑。陰晴況是民俱樂，無奈嘉賓惜醉何。
次韻答致政杜公小詩見戲 韓琦 
塞上區區罄拙勤，回頭芳歲已三旬。何須更殢中山酒，日日憂邊似醉人。
次韻答致政杜公以遷職惠詩 韓琦 
滿歲窮邊喜未還，飛塵猶擬助高山。一年願借雖慚寇，萬里思歸却笑班。紫塞風煙長冷淡，赤松光景正安閑。何時少奉揮金宴，免役勞魂夢寐間。
種樹 韓琦 
一守中山四載餘，栽成芳樹滿郊衢。州民如有某棠念，惜取清陰萬萬株。
壬辰寒食眾春園 韓琦 
寒食郊園此會稀，吏民隨意賞芳菲。樽前有樂人還去，牆外無花蝶亂飛。眾裏鞦韆應是騃，岸邊鷗鳥却忘機。黄昏易覺春醪散，細雨迎風灑西歸。
釋奠廟中作 韓琦 
舍奠修彝禮，齋誠致吉蠲。普天同日祀，聖道幾人傳。窮厄當時教，雅崇萬世賢。蒙然如可寤，朝夕在拳拳。
壬辰重九即席 韓琦 
中山風物有前緣，經賞重陽第五年。莫爲素毛悲晚歲，且吹黄菊酌芳筵。退求僻郡疑邀寵，甘老窮邊似好權。笑問此身何計是，不如嘉節倒垂蓮。
次韻答留臺春卿集賢侍郎見寄 韓琦 
十稔違談燕，區區混濁流。經時無一信，度夕是三秋。友會此難約，君恩尚未酬。何人伴高興，洛棹與嵩樓。
壬辰歲除喜雪 韓琦 
祈雪經冬未應人，歲除方喜六花勻。解蘇民望終爲臘，要入時宜不在春。欲使休祥同節賀，更教生物及年新。明朝元會排天仗，萬玉相輝拜紫宸。
賓雁 韓琦 
候時賓雁覺秋分，便委胡霜遡楚氛。一片畫屏橫遠岫，幾行書字帖輕雲。信通離闊誠虛語，聲到英雄似不聞。莫趁衡陽戀閑暖，南兒矰繳正紛紛。
次韻答致政杜公以加節見寄 韓琦 
西北連憂寄責深，十年回首失光陰。丹心報國期輸盡，白日當天荷照臨。賜鉞何勞誠靦面，扞邊雖久即甘心。孤根只有衰危甚，不得終身被傅霖。
次韻答留臺春卿侍郎以加節見寄二首  其一 韓琦 
一落粗官伍噲曹，清流甘分絕英髦。建牙恩有丘山重，扞塞功無尺寸高。許國壯心輕蹈死，殄戎豪氣入橫刀。只期名遂扁舟去，掉臂江湖擲錦袍。
次韻答留臺春卿侍郎以加節見寄二首  其二 韓琦 
洛下安然塞下勞，公持霜簡我持旄。憂無虛日三垂重，閑入芳春萬事高。病虎厭風摧漢節，卧龍慳雨澀吳刀。遥知嘯傲煙霞外，肯把仙袍換戰袍。
清明獲鹿道中 韓琦 
尺雪征塗已倦行，那堪寂寞過清明。農居近古鞦韆野，縣堞成虛睥睨平。只見靚粧矜節服，更無閑地匝春耕。山川寓目皆形勝，可惜虛屯百萬兵。
過井陘淮侯廟 韓琦 
破趙降燕漢業成，兔亡良犬日圖烹。家僮上變安知實，史筆加誣貴有名。功蓋一時誠不滅，恨埋千古欲誰明。荒祠尚枕陘間道，澗水空傳哽咽聲。
離天威驛 韓琦 
早發天威驛，深春尚薄寒。龍蛇盤道路，波浪卷峯巒。古人萌常晚，新流勢未端。忠臣方叱馭，更險不辭難。
過故關 韓琦 
春入并州路，羣芳夾故關。前騶驅弩過，別境荷戈還。古戍餘荒堞，新耕入亂山。時平民自適，白首樂農閑。
百井路山桃盛開 韓琦 
漫嶺夭桃樹，無人亦自開。雲霞深隱洞，錦繡遠成堆。生意驚樵斧，芳情謝宴杯。莫迷行客路，不似武陵回。
黑砂嶺路 韓琦 
詰曲榆關道，終朝險復平。後旌緣磴下，前騎半天行。舉目自山水，勞生徒利名。報君殊未效，何暇及歸耕。
過側石驛 韓琦 
二月春光薄，川寒驛路長。虎蹲難動石，龍矯已刳桑。嶺狹居多險，耕勤地少荒。山農駭車騎，兒女滿莊牆。
出山口 韓琦 
待曉出山口，溟濛雨乍晴。始知經盡險，終得坦然平。草樹開春意，川原豁眼明。吏民當自信，竹馬不須迎。
送門人曾宏秘校登第南歸 韓琦 
十載辭鄉志，登科一旦伸。青綸歸養客，白髮倚門人。家釀難禁蟹，江鱸正得蓴。之官如自立，吾館有賢賓。
呂景初殿院被召歸闕 韓琦 
邇臣清舉世推公，驛召歸馳御史驄。不獨危言開正道，更將高節激頹風。嚴霜透骨寒威重，健鶻盤空殺氣雄。朝選雖精知尚薄，濟時才業滿胸中。
初伏柳溪 韓琦 
萬柳籠溪借碧漣，滌煩高會喜僚賢。人間酷暑病庚伏，世外清風有洞天。一枕易醒西嶠雨，滿筵思醉北池蓮。棠陰訟閴邊烽靜，誰信榆關作地仙。
重九以疾不能主席因成小詩勸北園諸官飲 韓琦 
病襟深惜好重陽，莫接郊園醉晚芳。豪飲直輸無比戶，清歡全落少年場。感時蕭索休成詠，中酒無流不是傷。猛戰巨觥吹嫩菊，且陶佳節趁康强。
并塞晚秋 韓琦 
莫賦悲哉學楚騷，寒庭秋色一時高。霜嚴獵衛鷹權峻，風入弓膠士氣豪。對月清吟森玳瑁，吹花芳酌醉葡萄。汾波照骨銀河淡，曉夕寒光助帳刀。
過太原舊城 韓琦 
車書從此九區同，雉堞隳雲百載空。欲把金湯角天命，却驚禾黍滿秋風。雖餘墟落人煙悄，不改山河氣象雄。何必壞城心可壞，祖宗恩德浸無窮。
晉祠 韓琦 
唐叔祠推晉域雄，乘春來謁想遺風。前庭樹古圭曾剪，近垅禾新穎未同。山峻尚存維翰德，泉深長瀉及人功。愚民不識邦君重，歲歲西神酒食豐。
獅子柳 韓琦 
柳出狻猊首，天然癭贅高。楓瘤嗤鬼伏，松幹讓龍豪。根聳伸獰爪，絲輕被毳毛。三眠漢宮樹，人狀可同褒。
長生蘋 韓琦 
奇種定仙草，長生晉水蘋。採芳曾著詠，薦潔可供神。萬卉衰何速，三冬色自新。大年如欲較，吾豈愧莊椿。
過甘泉寺 韓琦 
甘泉穿石磴，山腹啟禪扉。自笑逃塵境，翻來觸靜機。花開松色淡，歌咽磬聲微。十里薔薇路，香風送馬歸。
甲午冬閱 韓琦 
練士當時閱，臨高共一觀。勢憑朝氣銳，令入曉霜寒。事重三軍國，形存八陣灘。燒烘旗幟動，雷吼鼓鼙乾。畫守誰能犯，循環莫見端。赴谿驅稚子，飄石走驚湍。彈壓提封靜，周旋四野寬。機深天地秘，知少古今難。寨巧花齊出，營新月未圓。全師充國慎，堅卧亞夫安。鵝鸛行雖卷，貔貅伎要殫。撒韁馳鐵騎，疊箭取銀盤。避槊身藏鐙，揚塵足掛鞍。弩飛三刃劍，砲擲百星丸。鐃管喧歸隊，肴觴足犒餐。父兄人自衛，鳧藻眾胥歡。有志銘燕石，無勞誤漢壇。壯心徒內激，神武正勝殘。
賀宮師杜公增秩 韓琦 
漢唐二傅推疏白，高退當時歎莫如。雖有清風傳舊史，不聞優寵及安車。直緣賢迹光君輔，更約師模在帝儲。何似詔公還廟席，萬靈和樂浹堪輿。
賀觀文富公遷職 韓琦 
秘殿班崇極邇聯，九重思舊及高賢。雖知榮寵公非樂，且喜孤忠帝尚憐。惠物袴襦聯一境，得時霖雨即敷天。萬方翹首臯夔入，待見唐虞致治年。
賀春卿加大資政職 韓琦 
別殿深嚴峻寵班，再煩開府扼秦關。棠郊陰滿修前治，蕙帳香銷在故山。天意未容賢者樂，官方唯許老時閑。蒼生況結爲霖望，豈要窮邊俗吏攀。
走筆戲呈機宜著作與諸同席 韓琦 
不草邊書絕塞氛，英僚高會喜同羣。朋間射鵠雖連中，坐上飛觥不五分。烈士感時何晚歲，男兒行樂是從軍。速揮大白申嚴令，多得紅心即戰勳。
上巳柳溪席上次韻答機宜張吉甫判官勸飲 韓琦 
天意如何未應人，蛟龍猶得戢乖鱗。民間望極經時雨，寒上寒深幾日春。麥脚埋塵難自展，柳眉低水只乾勻。西溪不在浮觴樂，且慰羣心祓禊辰。
柳溪嘲蓮 韓琦 
清香奇色匝芳洲，只得公餘一見休。道是好花堪謔問，幾時曾上美人頭。
次韻答永興安撫文公 韓琦  泰山
建牙非稱冢司官，正是宸襟注意安。即日太平歸輔翼，侍祠重陟岱宗壇。
次韻和都運崔諫議寄示立春前一日宿嵐谷山程 韓琦 
絕塞風霜正樹威，不知韶律起從微。十千酒且迎春酌，五九寒須半臘歸。破屐好山連日上，費詩嬌雪著人飛。屬封所過皆蒙惠，民吏應如挾纊衣。
代書寄大資政春卿侍郎 韓琦 
霄躔將欲正三台，促召深思輔翼才。只聽燮調光玉鉉，若爲封駮滯銀臺。殿帷延納君恩厚，經席敷陳聖慮開。命相幾時符眾望，遞中看錄白麻來。
六月六日雨後過嶽廟遊從封寺觀稼席上 韓琦 
暑雨頻經信宿休，近郊方出釋潛憂。雖妨麥始二停穫，且見苗知一半收。神嶽怖民藏電雹，老松憑寺偃蛟虬。佳遊況遇從豐讖，好飾千倉待有秋。
自和 韓琦 
鄣泥何惜出郊遊，始霽才寬望歲憂。鬰若山光疑是活，飄然詩思盡難收。隈林杏頰紅初抹，拂砌莎髯綠自虬。禾黍坐看雲四合，有年將乞載春秋。
待制崔嶧給事移守圃田 韓琦 
使臺凝績大河東，榮圃更臨輔鎮雄。鸞省要資雖錫命，犧圖清職未推公。滿天秋色增詩骨，一路歡謠入歲豐。會取朝家精選意，陪京今是漢扶風。
菊觴 韓琦 
九日陪嘉客，金英泛酒船。撥醅時上下，浮蟻自周旋。香逐榴花發，甘嗤柏葉先。坐中宜醉挹，仙錄載延年。
北園秋雨 韓琦 
輕雨來秋晚，郊園對客樽。暫和春氣味，將冷雪胚渾。聲入關榆苦，陰纏塞嶺昏。黄花應自笑，摇落獨承恩。
病中喜雪 韓琦 
天地久閉塞，氣和方一開。花從無象出，澤藴太虛來。慶可萬區浹，豐宜百瑞魁。病襟雖麤釋，歡意阻賓罍。
屬疾 韓琦 
一紀三垂慮，中疲病早侵。人生何苦甚，世事愈思深。冬漏長難過，霜風峭不禁。幾時拋組綬，芝朮老雲林。
次韻答運使楊畋舍人 韓琦 
軺車勤按問，并部此先行。糴重傷農業，年豐報力耕。幾時蘇俗困，異日復民兵。公策方經遠，提封可坐清。
至和乙未元日立春 韓琦 
元日難逢是立春，普天誰不喜佳辰。一年氣候均諸節，萬卉芳菲實九旬。柏葉始傾爲壽酒，土牛隨示力耕人。故陰盡革無餘臘，端朔陽來慶共新。
元夕 韓琦 
萬家燈火徹重闉，通夕熙然本順民。誰道升平無可狀，請觀豐稔及茲辰。月隨遊騎何曾動，蓮嫁春風不是真。半病使君心未伏，欲驅歌吹逐香塵。
春寒 韓琦 
春寒著人骨，病軀殊未堪。雁慵難遡北，花怯不開南。詩筆少新興，戰觥思舊酣。邊垂何事樂，寂寞月將三。
後園春日 韓琦 
并塞園林古，春來似不知。雨輕成凍易，樹老發花遲。劇事隨年倦，歡悰入病衰。芳時期强賞，宴鼓揭天搥。
乙未寒食西溪 韓琦 
三月鞦韆節，西郊菡萏洲。塞寒春尚淺，俗樂政同優。賞愜杯忘算，歌妍餌失鈎。黄昏垂柳岸，人意共遲留。
上巳西溪同日清明 韓琦 
拍堤春水展輕紗，元巳清明景共嘉。人樂一時看開禊，飲隨節日發桐花。紅芳雨過粧新拂，綠柳含風带盡斜。欲繼永和書盛事，愧無神筆走龍蛇。
水嬉 韓琦 
巧匠矜能作水嬉，偶形千狀擬真爲。機關自謂無知者，手足其如有見時。鈞叟投竿魚自出，舞姬揮□□□□。□□□□□□□，□□□□□□□。
詩一首 韓琦 
晉陽封守遠睢陽，空有馳魂若侍傍。處世少容雖鑿枘，與公相協自宮商。冥鴻愈適知難慕，疲駕將顛失預量。新句暗投頻駭目，少陵光焰極輝煌。
謝宮師杜公寄示詩編 韓琦 
百諷新篇百忘勞，直將淵旨質風騷。閑觀景物辭終巧，意到安恬格自高。三代正聲傳雅樂，千年嘉味入蟠桃。誰知八十歸休相，字體詩情日日豪。
次韻謝宮師杜公惠詩慶富公爲代 韓琦 
彥國賢推不世奇，兩諧交政辱公詩。如褎事契誠多幸，欲並才名敢固辭。疏傅退來光漢史，周公歸已靜淮夷。須知病守榮非淺，日對鄉枌擁郡麾。
寺底遇大雨寄呈二運使 韓琦 
怒雷傾雨灑無垠，天意須臾復至仁。比屋士民平歎息，一川和黍長精神。徹犁農喜通新種，隔轍人誰謂不均。大利豈當論小害，路泥深尺沒征輪。
早行 韓琦 
冒暑行宜早，修途不困人。遠風清逐睡，微露濕低塵。好月看無盡，高吟意益新。未雞知漸曉，天角下星辰。
褫高道中農居 韓琦 
山脚林成簇舍窠，門前流水養嘉禾。森森松柏圍先隴，濈濈牛羊滿近坡。官賦已供餘歲備，村歌無節得天和。安全盡責廉平吏，三歲齊民更孰過。
山行 韓琦 
山路何曾倦，官程幸不賒。片雲無定雨，香草逐時花。暑序秋天氣，農居古室家。鄉關勤一望，峯翠列高牙。
過微子領 韓琦 
崎嶇微子道，行路始知難。峻嶺萬千疊，紆途百十盤。地磽民力薄，天旱穀苗乾。未寤蒼蒼意，平川雨澤寬。
過吳兒谷 韓琦 
曉入吳兒谷，危塗信不虛。千峯疑絕路，一逕俯容車。山鳥過雲語，田夫半嶺鋤。時平盡周道，天險欲何如。
過涉縣熊耳山 韓琦 
我從團柏歷山岐，秀絕唯於熊耳知。芳草經年被重席，輕雲無日展時旗。羊頭有黍名終俗，壺口稱關類亦卑。何似半天留鶴馭，此來憑軾與仙期。
至昭德 韓琦 
出却千山與萬山，坦途由引達鄉關。邊垂未減宵衣念，閭里徒矜晝錦還。憂國敢忘經日慮，治身能得幾時閑。遥知上冢光榮處，只在州城一舍間。
拜墳 韓琦 
欲知爲郡寵，晝錦入家村。自古拜松檟，幾人如子孫。麾幢新俗觀，牛酒飫鄉尊。儒者榮斯甚，將何報國恩。
喜雨 韓琦 
垂稔良田雨信愆，三農憂死只呼天。應時滂洽真無價，數日淹遲誤有年。立解焦枯非甚力，不知神化此誰權。何妨四序均膏澤，長使生靈得自然。
觀稼二首  其一 韓琦 
尺雨滂然滌旱災，行田因得過家來。催成禾黍拖泥秀，長就枌榆揭凍栽。三組不矜聊問俗，一廛雖陋且容杯。郊原躍馬都忘病，隨目山川氣象開。
觀稼二首  其二 韓琦 
一夕甘滋起瘁田，斗回災沴作豐年。便晴誰恐禾生耳，將熟偏宜穀捺弮。雲退不留驅旱迹，氣清渾露已秋天。衰翁豈獨同民樂，更覺詩豪似有權。
觀稼回 韓琦 
雨過觀田出近垌，敝廬還喜及柴刑。雲平多稼徹天盡，黛拂遠山隨馬行。寂寞秋風催晚角，徘徊先隴奈重城。鄉人莫羨前驅弩，吾意何如負郭耕。
早赴墳莊 韓琦 
疊疊山依皺曉霞，羲輪騰海露天涯。一川圖畫秋方靜，萬積京坻穀盡槎。舊鄴餘風含古意，太行高景落詩家。訟庭經日如僧舍，又到村居倚將牙。
再出行田 韓琦 
豐歲觀農穫，先疇路不遐。子多宜晚穀，生柪就新麻。蕎麥方成齪，蔓菁未入椏。鄉民愚自詫，太守是吾家。
送張吉甫寺丞歸洛 韓琦 
洛中平日是吾家，時節芳菲正可誇。權去獨思來衛幕，春歸誰約醉桃花。晴飛縣舄瞻仙翼，暖擷新蘭薦潔牙。更想緱笙聞夜月，翩然高意薄青霞。
賀春卿宣微出帥延安 韓琦 
延塞何須輟鉅公，西師今復久櫜弓。三台班秩名雖重，四海生靈澤未豐。莫泥兵韜求策勝，更充賢業俟時通。歸來談笑巖廊上，致主唐虞始是功。
重陽甲子雨霽 韓琦 
猛收宵雨發秋光，甲子朝來甚不傷。天意欲教成九穀，人心兼遂樂重陽。山開霽碧迎軒秀，菊染新黄助酒香。氣與民和自無沴，豈須從俗佩萸囊。
登抱螺臺 韓琦 
壞圃蕭踈有廢臺，登高留客此徘徊。幾年埋沒荒榛滿，今日崔巍宴席開。一境山川俱入眼，重陽風物盡宜杯。坐中不勸猶當醉，菊蕊浮香似撥醅。
次韻答滑守梅龍圖重陽惠酒二闋  其一 韓琦 
芳醇盈榼副風騷，慰我漳濱病擁旄。把菊不同陶令喜，白衣人只送香醪。
次韻答滑守梅龍圖重陽惠酒二闋  其二 韓琦 
滑醪清滿菊花巵，只欠新螯左手持。欲報善隣將意厚，苦慚家釀带春醨。
次韻答滑州梅龍圖惠鼎州甘橘 韓琦 
芳訊欣隨客鯉開，雅篇并付木奴來。病翁逢酒唯憂過，更使湘包下滑杯。
寒食會康樂園 韓琦 
欲識芳園立意新，康辰聊以樂吾民。天收寒食時來雨，人得常年數倍春。密密樓臺花外好，蚩蚩歌舞醉中真。朝來必要升平象，請繪輕綃獻紫宸。
次韻答滑州梅龍圖以詩酒見寄二首  其一 韓琦 
對敵公如論酒兵，病夫雖劣敢先登。如將壓境求詩戰，即豎降旗示不勝。
次韻答滑州梅龍圖以詩酒見寄二首  其二 韓琦 
東郡何能抑上才，召書看即日邊來。名醪價重詩篇好，㮰泛西園感遇杯。
拜西墳 韓琦 
樓角聲喧促曉更，致虔塋域出西垌。春山带雨和雲重，麥隴如梳破雪青。鄉樹溟濛天水墨，村農淳野古畦丁。陰迷俄景催歸馭，暫向東風俗眼醒。
次韻酬滑州梅龍圖惠詩 韓琦 
自昔能詩者，如公敏思稀。清風當世聳，大雅一時歸。京輔方期治，天顔此暫違。召棠隨有愛，庖刃不勞揮。吟筆閑邀戰，隣邦動怯圍。疲神支敗北，對景失芳菲。無物酬明月，何心衒晝衣。驚弦常跕跕，突陣正騑騑。溪柳柔金幄，園花爛錦幃。嬉遊成樂國，佳氣俯端闈。郢曲高難和，荆棲近莫依。流年傷阻闊，好夢接容輝。不信降旗豎，猶勝走檄威。可慚貂莫續，安敵虎而飛。窘蹙圖更郡，奔逃始見機。吾鄉雖甚美，無計戀柴扉。
次韻和滑州梅龍圖寒食溪園 韓琦 
溪園高致此非遐，請爲公陳眾所誇。一境熙臺躋舊俗，萬民和氣入新花。流芳只有人思召，行樂何須坐有車。不獨清明資勝會，四時風月愜詩家。
次韻答磁州王復都官 韓琦 
本邦爲守獲隣封，民政雖殊道則同。浹境歡然君有惠，一鄉榮甚我何功。漸濡美化規模近，珍重高篇氣格雄。德薄可能勝尹誦，穆如空自愧清風。
上巳會城北新磑 韓琦 
誰言智者不兼仁，請看新渠激磑輪。本爲酒材寬物力，更饒春月樂鄉民。陰晴天色將寒食，狂醉人心即蠟賓。父老他年傳故事，可忘修禊起茲辰。
晝錦堂賞新牡丹 韓琦 
欲集珍叢稱此堂，春來栽檻首花王。連砧不動開猶少，對酒多情格自强。白晝已凌鄉錦色，清陰宜接訟棠芳。娛賓一奉笙歌賞，從此香名歲月長。
暮春康樂園 韓琦 
榆莢紛紛擲亂錢，柳花相撲輥新綿。一年寂寞頻來地，三月芳菲已過天。樹密只喧閑鳥雀，臺高猶得好山川。病夫不飲時如此，徒有詩情益自然。
庚申相臺閔稼 韓琦 
淫雨農疇害復收，彼何恩厚此何仇。高田穀穗拖牛尾，卑地莊窠沒獸頭。稔社徹宵喧鼓樂，災居無日苦饑流。如云禍福關爲政，安得豐兇在一州。
苦雨 韓琦 
直疑天際裂銀潢，大雨連傾特異常。數里河聲轟陣鼓，萬條簷溜卓戎槍。雷霆勢惡掀人腦，蛟□朋兇碎客航。正熟民田多沒穗，幾時仁惻動蒼蒼。
次韻酬滑州梅龍圖惠酒 韓琦 
久雨無書致睦隣，坦途非邈盡長津。正憂吾里民災甚，敢覬公齋酒味醇。得騁蛟龍方倚浪，未鋤稂莠已齊身。太陽幾日披雲見，多少如葵仰望人。
冬至前一日雪 韓琦 
地下陽將復，人間氣已和。羣陰明數極，六出見花多。賀稱新年曲，歡侔故郢歌。同雲留紀吉，柔荔借萌科。起認灰飛管，堆凝素出波。朝盈振鷺集，隙隘白駒過。樹密輕黏萼，天圓細撼羅。潔非容物污，碎不在風搓。農畝經年瑞，詩家萬古魔。平明開慶會，綠蟻薦紅螺。
臘日出獵二首  其一 韓琦  泰山
笳鼓擁貔貅，韓陵山下頭。人心忘岱嶽，鷹眼快離婁。兔逸茲窮虜，孤殲即貴酋。鄉民誰會我，衣錦樂畋遊。
臘日出獵二首  其二 韓琦 
習平禮樂存形器，要閱兵須有殺生。故備姦戎侔斬伐，唯於畋獵可申明。妖狐膽裂逃終戮，老鶻拳高下必精。大獲未能矜小得，幾何人不哂吾行。
元日雪 韓琦 
人正開統發新陽，盈尺稀逢雪載滂。不必宮聲符善歲，却應和氣得嘉祥。同雲幾刻藏春色，利澤經時洽眾芳。遥想九天排曉仗，六花吹入萬年觴。
新歲拜墳二首  其一 韓琦 
先隴比如何，新年重一過。風迎人意好，春入鳥聲和。畎畝因時勸，松楸趁暖科。公餘私遂及，吾幸比爲多。
新歲拜墳二首  其二 韓琦 
新歲齋前寂訟鈴，不妨諏日展先塋。遥知隴樹春方到，一見家山眼又明。孝弟少期爲俗勸，里閭烏足語吾榮。此行猶苦圭符累，名遂歸來更盡誠。
寄并帥龐公古瓦硯 韓琦 
鄴瓦搜來頗異常，寄誠安足奉文房。早陪神化丹青筆，莫滯邊書赤白囊。
次韻答并帥龐公謝寄古硯 韓琦 
誰傳石末首青州，鄴硯今推第一流。更好豈堪濡化筆，報瓊終念木瓜投。
寄題滑州梅龍圖西溪園 韓琦 
陪京高選得名卿，勤葺公園匪自寧。政舉輔藩無一事，意尊王室有三亭。看花篇什煩官課，對酒笙歌易訟鈴。他日吏民銘惠愛，定隨碑刻載圖經。
寄題滑州梅龍圖西溪 韓琦 
四時風物隱天真，咫尺城隅惜示人。幾歲壞堤埋老木，一朝春色與吾民。壺中有景知誠少，堂下無喧到始頻。我亦治園同眾樂，夾河相望稱爲隣。
御製後苑賞花釣魚奉聖旨次韻 韓琦 
花簇香亭萬朵開，琱輿高自九關來。輕陰閣雨迎天步，寒色留春送壽杯。仙吹徹雲終縹緲，恩魚逢餌幾徘徊。曾參二十年前會，今備台司得再陪。
御製天章閣觀三聖御書奉聖旨次韻 韓琦 
寶閣三休地，琅函列聖文。天章橫紫極，洛字覆青雲。花拆驚雷起，龍騰駭浪分。宸毫知善斷，更嗣禹邦勤。
恭謝天地慶成五言六韻 韓琦 
世積皇基厚，天扶帝極安。宸心思報重，靈答匪誠難。蠲潔齋居敞，凝嚴路寢寬。二儀通聖饗，三后接神歡。惠澤開秋慘，和聲破曉寒。南山薦君壽，嶢闕聳羣觀。
祫享慶成五言二十韻 韓琦 
大饗無先祫，精祠貴必躬。歷朝疑未講，曠典屬今崇。良月稽冬孟，容臺訪禮中。祀期當象閏，位向卒虛東。太卜諏元日，齋誠儼法宮。琱輿下丹地，琳館薦清衷。雪密人初駭，天高德自通。陰雲成瑞靄，凜色變和風。世室休嚴衛，宵衣集庶工。敘親昭穆正，合食簋鉶豐。既祼神斯格，居歆慶已蒙。歡欣流禹律，謦欬入堯聰。月射千圭白，星輝萬燎紅。茨歌將振作，晴旭漸曈曨。回蹕升端闕，羣瞻聳上穹。蕃釐均廟餕，惠澤泰民窮。孝著鉤鈐動，恩疏貫索空。致祥書可信，讓美意爾沖。此協亨嘉會，慚非輔翼功。唯知獻君壽，巍與二儀同。
明堂慶成五言二十韻 韓琦 
至矣君嚴父，其惟祀配天。明堂茲有法，路寢復申虔。禮簡刊前誤，圖新煥昔傳。乾坤隆正位，辰火協高躔。宗德停參侑，推尊獨大圓。兼崇太極坐，並享總章筵。節物豐秋後，齋精吉玄前。既祗真館駕，遂潔閟宮牷。泛灑輕塵失，涵濡惠澤先。直由誠意感，卒使祭無愆。翌日回清蹕，中宵儼邃延。一純通肸蠁，五室敞蟺蜎。和必流金石，馨非主豆籩。靈光燭窗戶，飚駕觸旄旃。齊酌終三薦，神釐答萬年。歡聲摇海嶽，瑞色變雲煙。餕已均庖賤，恩思被幅員。星雞隨敕豎，赦鶴下樓宣。教不煩家至，民惟視德遷。普天知子道，斯匪化工然。
天章閣觀御飛白書五言十韻 韓琦 
內閣門清曉，中天對邇臣。唐虞遺典在，河洛奧書陳。二聖勤勞舊，千齡矩法新。帝暉方咫尺，宸翰復躬親。鸞拂宮綃舞，花隨御筆春。奎光連璧府，劍影動龍津。今古神功絕，頒宣上意均。玉峯羅俎豆，黼坐拱星辰。魚藻符亨會，蓬瀛寄此身。流霞仙飲罷，又賜一杯醇。
樞廷對竹 韓琦 
一紀前曾對此君，依然軒檻喜重親。丹心自覺同高節，青眼相看似故人。不雜囂塵終冷淡，飽經霜雪尚精神。樞廷豈是琴樽伴，會約幽居稱幅巾。
韓縝太傅之任洋州 韓琦 
昔年疆場寵雙旌，官寄洋州實治并。今喜遠民留上意，故求賢守紹家聲。升雲仙迹唐祠古，踏石春遊灙水清。時閱吏文應笑我，從前銜署只虛名。
答定帥仲儀龍圖寄示堂詩刻 韓琦 
好勝時多尚己爲，前人勤力必隨隳。所圖營葺猶如是，欲樹功名即可知。昔慕先賢形藻繪，本同來哲作箴規。得公詩刻增光燄，定警媮風變俗漓。
夏景即事 韓琦 
槐耳籠前檻，雲峯透曲櫺。凉風即崑閬，煩思入滄溟。荷弱翻青蓋，榴新倒綠缾。晚來收驟雨，一枕夢魂醒。
夏暑早時朝二首  其一 韓琦 
凉風吹暑豁煩歊，上馬迎風趁早朝。宿霧欲開星月澹，隱然雙闕在層霄。
夏暑早時朝二首  其二 韓琦 
奪熱清風幾快襟，禁街岑寂漏聲沉。東方似動陰氛失，北斗高垂帝闕深。憂國遠圖深入夢，費詩閑景懶成吟。平明天外鳴鞘下，萬玉顒然拱極心。
重九席上賦金鈴菊 韓琦 
黄金綴菊鈴，兗地獨馳名。細蕊浮杯雅，香筒貯露清。風休沉夜警，雨碎入寒聲。自此傳仙種，秋芳冠玉京。
召赴天章閣觀新柑 韓琦 
雲閣崇先重，霜柑薦瑞新。臨觀紆法從，趨召獨隣臣。虹實開天意，重榮浹上人。不隨淮枳變，自比禹包珍。廟獻宸心格，親頒聖寵均。從茲魁眾果，仙府占長春。
祈雪宿齋醴泉觀 韓琦 
愆陽經臘惻皇情，徧走靈祠達意誠。馬殆始知仙府迥，露寒如到月宮清。甘泉既久蠲民瘼，惠澤非難滌厲萌。日待神龍興熱窟，一吁嘉雪滿寰瀛。
戊戌元日喜雪 韓琦 
新元迎曉朔風凉，零落同雲勢漸霶。氣候未春終是臘，禱祈方得合稱祥。拜章粉絮迷朝珮，獻壽瓊花入御觴。自是三農豐歲兆，人聲何必問宮商。
張吉甫殿丞宰資陽 韓琦 
去物輕遐邑，宸心與近均。宜將寬詔意，善恤遠方民。寒驛鳧先下，春郊雉自馴。白雲休引望，馨膳有天倫。
次韻和崔象之寺丞西亭雨下 韓琦 
初暑軒窗覆翠陰，更宜飛雨濯塵襟。喜花添色自人意，爲歲期豐獨帝心。餘潤日隨和氣浹，好聲時逐遠風沉。郊原徧採農家議，一寸真如一寸金。
庚子重九菊未盛開席上偶成 韓琦 
重九開樽節未寒，黄花初發葉皆單。待看旬日金鈴綻，剩得東籬一醉歡。
九日賞菊未開席上次韻答崔象之寺丞 韓琦 
誰知九日接賓觴，未放寒花折露房。早是生來悲晚節，那堪開不在重陽。滿頭且應良辰插，一夜寧衰淺意香。守待金鈴披絕艷，共君搴蕊醉餘芳。
覽崔象之寺丞詩編 韓琦 
驚人侍句本天成，艷格清奇不易評。秋月照空澄萬景，洛花無品盡多名。珠藏赤水搜求苦，礦出黄金鍛鍊精。郊廟有歌猶未採，只輸高興寫幽情。
和崔象之紫菊 韓琦 
紫菊披風碎曉霞，年年霜挽賞奇葩。嘉名自合開仙府，麗色何妨奪錦砂。雨徑蕭踈凌蘚暈，露叢芬馥敵蘭芽。孤標只取當筵重，不似尋常泛酒花。
祫享加恩押班宣制 韓琦 
大祫休成慶澤新，廣庭宣制寵臣隣。非煙薦瑞籠宮殿，出綍敷言聳搢紳。風結冰簷駢玉箸，日融霜瓦半魚鱗。移時始放金吾仗，鵷鷺齊飛出禁闉。
辛丑中秋不見月 韓琦 
懊惱閑雲取次生，中秋觀月悞人情。一時雖不充羣望，萬古終難掩至明。疑有陰魔憎好事，更虞淫雨害豐盛。須知席上徘徊意，直似葵心向日傾。
崔象之中舍宰陽翟 韓琦 
君於榮利已恬然，此治韓城屬薦賢。惠政即隨春共煦，道心常與月同圓。門踈俗客禪詮遠，亭掩修篁定力堅。思退幾人曾上籍，可容名記託新篇。
辛丑季秋大饗明堂中書宿齋 韓琦 
紫極宸居重，黄扉禁戶深。齋精嚴帝配，祗翼達天心。百刻延壺箭，千廬肅羽林。秋聲來易感，仙夢斷難尋。小雨隨雲散，踈星伴月沉。樹雞先曉唱，菊酒带香斟。寂爾潛神化，翛然適道襟。惟馨思在德，肸蠁佇靈歆。
中書東廳十詠 迎春 韓琦 
覆欄纖弱綠條長，带雪衝寒拆嫩黄。迎得春來非自足，百花千卉任芬芳。
中書東廳十詠 牡丹 韓琦 
當欄新植盡珍叢，異格同妍出化工。何物眾人驚絕艷，一枝花坼瑞雲紅。
中書東廳十詠 夜合 韓琦 
合昏枝老拂簷牙，紅白開成蘸暈花。最是清香合蠲忿，累旬風送入窗紗。
中書東廳十詠 四季 韓琦 
牡丹殊絕委春風，露菊蕭踈怨晚叢。何似此花榮艷足，四時長放淺深紅。
中書東廳十詠 綠篠 韓琦 
莫輕叢篠綠陰微，迸笋方抽嫩玉枝。結實他年臻瑞物，最宜栽向鳳凰池。
中書東廳十詠 芎藭 韓琦 
蘼蕪嘉種列羣芳，禦濕前推藥品良。時摘嫩草烹賜茗，更從雲脚發清香。
中書東廳十詠 山芋 韓琦 
隨竹縈回翠蔓延，土藷名異出前編。會須霜晚餐珠實，可挹浮后作地仙。
中書東廳十詠 盆池 韓琦 
圓沼泓登璧彩浮，萍新殊未覆游鯈。纖鱗不用時驚沒，香餌雖投是直鈎。
中書東廳十詠 假山 韓琦 
危峰疊疊起丸泥，莫愛幽奇是假爲。黄閣何功宜自劾，去尋真隱老衰疲。
中書東廳十詠 馴鵲 韓琦 
靈鵲雙雙日自馴，徘徊軒檻若相親。主人素解忘榮辱，何用喃喃送喜頻。
崔象之宰韓城 韓琦 
去年同舉菊花觴，自揭清音入醉鄉。此日高秋來一別，幾旬佳節負重陽。風生古操安新治，雨徹踈茅鎖舊堂。民里更繁應自化，宰君心地本空王。
駕幸西太一宮祈雨 韓琦 
曉蹕聲乾下九重，西郊岑寂款琳宮。驕陽尚作三春旱，多稼期霑一雨豐。恤物致虔歸上德，應誠爲答即神聰。從來聖感無旋日，不在商巖傅說功。
駕幸西太一宮道傍耕桑者皆以茶絹賜之 韓琦 
杪春時澤未全滂，西禱真祠徯福祥。蠶女捨籠驚法從，耕夫投耒目天光。勞勤率有優恩及，拜賜皆知佚道長。海內承風誰不勸，何須躬籍與躬桑。
駕幸西太一宮陌上耕者叱牛聲厲左右皆笑之 韓琦 
皇心憫雨出西坰，親禱靈宮致潔誠。扈蹕不知農事苦，輦前爭笑叱牛聲。
駕幸西太一宮謝雨 韓琦 
太一尊神宅近坰，特紆天仗乞殊靈。清衷祠禱才三日，大澍滂沱足四溟。上釋憂勞嚴報謝，民祛愁鬰得康寧。至誠有答真如響，更異言閒退守星。
從駕過金明池 韓琦 
帳殿深沉壓水開，幾時宸輦一遊來。春留苑樹陰成幄，雨漲池波色染苔。空外長橋橫螮蝀，城邊真境闢蓬萊。匪朝侍宴臨彫檻，共看龍艘奪錦回。
駕幸金明池 韓琦 
西池風景出塵寰，春豫方乘禁坐閑。庶俗一令趨壽域，從官齊許宴蓬山。樓臺金碧芳菲心，舟楫笙歌浩渺間。與眾盡歡宮漏促，萬花香裏屬車還。
寄崔象之國博 韓琦 
知君爲邑解銅章，却復先廬坐葆光。對境風幡俱不問，安禪心法兩皆忘。滿庭脩竹爭高節，近砌幽蘭稱獨芳。若論厭喧遭拄杖，何如趣駕返周行。
甲辰景靈宿齋謝雨 韓琦 
邃寂敞仙扃，心齋物外清。滂沲今應禱，肸蠁此通誠。月殿栖真境，風梧醒睡聲。如何謝靈貺，至道本難名。
癸卯喜雪 韓琦 
一夜陰雲匝四溟，朝來嘉雪灑寰瀛。因風絮起先春媚，剪水花飛到地輕。天際定迷瓊蕊屑，世間今有玉樓成。應時何止銷民疹，直壓胡沙萬里清。
聞崔公孺國博將入都近重九未至 韓琦 
幾日知君命駕來，芳辰看失獨徘徊。黄封御酒新霑賜，更偶金鈴菊未開。
晚秋有感 韓琦 
倦鵲穿林趁獨棲，此情唯有老鰥知。西風日緊重陽近，忍對黄花把酒巵。
次韻答崔公孺國博 韓琦 
向陪亡室鶺鴒原，正是輕霜九日天。醉語忘形幾爾汝，詩毫揮紙速雲烟。思窮碧落今無術，淚灑黄花兩換年。一覽嘉章生百恨，孤懷還昧覺心圓。
先君寫真得永叔爲之贊而君謨書其側崔公孺國博以詩稱美次韻答之 韓琦 
遷筆褒揚逸少書，孤風拂拂起襟裾。孝心知覩英靈在，世系元承福慶餘。永向浄居同相好，任從深谷改丘墟。君詩意主稱人善，義節軒然到古初。
次韻和崔公孺國博觀君謨所書孝親崇福院牌 韓琦 
欲護親塋薦福殊，僧藍營葺幾年餘。名因先帝鴻恩錫，牌得君謨大字書。佛宇增輝良自爾，鄉廬傳美孰加予。須知體法多奇處，深造鍾王奧妙墟。
次韻和崔公孺國博觀新模鄴王書 韓琦 
唐季諸侯孰擅雄，鄴邦高襲世勳洪。圖功自可超煙閣，接士殊優在雪宮。刀筆風流爭戰外，生靈安帖笑談中。詩豪墨妙家藏久，二美刊傳定不窮。
次韻和崔公孺國博觀新模正獻杜公草書 韓琦 
珍藏正獻草書詩，傳誡雲來示永貽。幾夜風濤偃松柏，半天雷雨起蛟螭。臨池學苦應同妙，舞劍功如未是奇。刊石豈徒爲世玩，更思清節可師之。
次韻和崔公孺國博模刻文正范公閱古堂詩 韓琦 
閱古堂成在北邊，希文詩筆美前賢。高吟尚紀終軍策，小字如觀樂毅篇。欲起貴名增世慕，更刊餘禮廣人傳。其他事業知難泯，盡入仁宗實錄編。
次韻答崔公孺國博西亭感懷 韓琦 
常喜交親燕此中，忽移歡緒作悲翁。桃陰已盛何曾語，檜影長閑不厭風。數漏趁朝心拱北，忍饑開閣客盈東。人生易別須偷暇，爲我樽前話苦空。
甲辰冬雨 韓琦 
凜氣回輕燠，凉飚絕怒號。飛霙難自拆，細雨反如繅。惠澤非常降，祥編想共襃。民閻清歲癘，農畝得春膏。天意雖滂洽，人心尚鬰陶。未逢銀甕出，不見玉樓高。酒興來差淺，詩情病少豪。曾看紛似絮，舉白待風騷。
留崔公孺國博 韓琦  西湖
虛亭還喜叩禪詮，頓覺襟懷鄙吝捐。陶暑屢開河朔飲，聚星看別潁川賢。我縻東府成衰叟，君向西湖即洞天。且緩歸期時一笑，及瓜趨闕動三年。
乙巳重九 韓琦 
苦厭繁機少適懷，欣逢重九啟賓罍。招賢敢並翹材館，樂事難追戲馬臺。蘚布亂錢乘雨出，雁排新陣拂雲來。何年得遇樽前菊，此日花隨月令開。
乙巳郊禮慶成五言二十韻 韓琦 
堯曆方歸聖，虞琴始就聲。不先惟帝饗，孰見事天明。穀旦諏陽復，鴻儀備吉行。宸襟正祗謹，陰孽忽孳萌。淫雨頻興陣，寒花幾墜瓊。多言摇改卜，上意益專精。宗社敷冥祐，穹蒼答至誠。斗收連日晦，併與祀時晴。待曉披閶闔，凝旒下紫清。真廷陳潔饌，親廟展嘉牲。愛旭輝黄道，非煙護綵城。旌旗停藻衛，鐃吹起嚴更。冕服祛繁飾，壇壝即自成。晶熒奠琮璧，和雅薦英莖。繼志還虛次，尊神戒側迎。千齡俄受胙，萬乘已旋衡。嶢闕層霄迥，通衢眾目傾。疏刑空犴獄，霈澤浹寰瀛。統業恢長治，生靈入太平。因知却徽號，傳蹟固難名。
次韻和崔公孺國博西亭感懷 韓琦 
常虛西館待高賢，一見襟懷兩釋然。且叩真詮期進道，不論衰鬢逐凋年。頑金在礦須當變，逸驥無鞭亦自前。相叩屢辭雖未得，已齊朝市與林泉。
感春貽崔公孺國博 韓琦 
春來天氣作輕寒，故使春芳欲見難。賴得好風攄俗憤，頓開韶景與人看。詩情遇敵豪雖減，杯興逢辰老未闌。幸遇親朋時枉駕，且偷壺刻奉清歡。
次韻和崔公孺國博黄杏花 韓琦 
顆顆裝成藥竈牙，日邊開處近彤霞。真宜相閣栽培物，更是仙人種植花。高行出羣猶仰慕，香名超格合洪誇。諸賢繼有尋芳會，欲奉歡游決自差。
貽崔公孺國博 韓琦 
三十年來契分隆，更從親炙達真空。明非獨善諸昏破，理到無心萬事通。莫話離悰傷祖席，且留歡刻醉春風。海棠亭下花看發，壞子臙脂點點紅。
次韻和崔公孺國博遊興國寺廣嚴院 韓琦 
紺園南北壓通寰，氣象超然出世間。只見莊嚴尊十地，不須微瑣說三山。浮雲自縛春春失，真境無塵事事閑。我有歸依殊勝願，吏文常擾幾時還。
次韻答崔公孺國博西亭燕飲 韓琦 
一稔繁機困備員，芳時何暇目春妍。自慚東閣延才地，得會西豪聚里賢。益友至言皆有味，禪宗高論邈無邊。須知樽酒相留意，老去離懷異少年。
丙午上巳瓊林苑賜筵 韓琦 
春光濃簇寶津樓，樓下新波漲鴨頭。嘉節難逢真上巳，賜筵榮入小瀛洲。仙園雨過花遺靨，御陌風長絮走球。禊飲不須辭巨白，清明來日尚歸休。
首夏西亭 韓琦 
一霎輕塵小雨過，園林風物尚清和。巢棲舊燕將成子，盆植新蓮未出荷。欲就好峰添異石，惡侵芳卉劚狂莎。病襟蕭索賓如市，孤負良辰樂事多。
召赴天章閣觀新刻仁宗御詩 韓琦 
天閣當年拂霧宣，紫皇端扆侍羣仙。親揮龍鳳軒騰字，命繼咸韶雅正篇。勸酌屢行均聖寵，賜花中出奪春妍。玉峯光景都如舊，但睇宸章極泫然。
次韻和崔國博西亭喜雨 韓琦 
暑雨滂然僅作霖，連宵殊未擴陰森。全祛下土將焚患，盡識高穹不忍心。斗厭埃氛開眾目，了無煩熱自吾襟。當軒倍勝松風過，何必清音一弄琴。
永興寒食後池 韓琦 
春意陰陰百五天，小池蕭索會僚賢。孤芳映水花終淡，勁竹凌軒節自全。一陣森嚴林勢合，萬魚跳落雨痕圓。當筵暫弭憂邊慮，且伏詩魔駕酒船。
席上自和 韓琦 
喜陶嘉節曲池邊，薄酒何須辨聖賢。談席且誇珠履盛，種羌誰問蟻封全。白楊花落眠蠶老，紅杏枝殘笑靨圓。不似丁年爲帥日，醉鄉方擬拍浮船。
清明興慶池上 韓琦 
連日陰岑此日晴，池頭風物稱清明。萬鱗潛養雲頭坼，一鑑新開水面平。兩兩鳧鷖波上沒，憧憧車馬柳間行。嘉賓須惜難并會，莫厭芳樽冷淡傾。
垂蘿洞 韓琦 
池北如趨紫府家，亭臺高下景無涯。垂楊下絆遊春騎，曲水時飄出洞花。萬本竹深叢劍戟，一軒藤老纏龍蛇。使君欲共斯民樂，莫顧西山下日車。
上巳會興慶池二首  其一 韓琦 
元巳開樽處，垂蘿碧洞前。綺羅明浩渺，臺榭插漪漣。曲水來如篆，輕橈去若仙。春寒芳意晚，未見柳飛綿。
上巳會興慶池二首  其二 韓琦 
興慶池頭三月三，柳如拖綬草如衫。禊觴臨水筵相屬，文鷁凌波尾競銜。花雨亂飛紅撲蔌，峯螺遥聳碧嶄巖。芳辰況任游人樂，不必低將席帽攙。
上巳晚遊九曲池 韓琦 
九曲池邊第一開，艤舟同賞盡高才。彎流自得黄河勢，怪石應從紫閣來。塵外恍迷仙境界，竹間深有古亭臺。徘徊復至豐碑下，花萼吁嗟作盜灰。
春陰馬上 韓琦 
正是風和日暖天，重陰凌擾苦纏綿。蕉心自結憑誰展，柳眼慷開只待眠。草濕謾鋪留醉席，榆寒難擲買春錢。幾時霞外氛霾散，放出紅輪一丈圓。
聞轉運范純仁司封會興慶池 韓琦 
池榭春深合眾芳，使臺來賞好風光。波頭灧日琉璃軟，酒面摇花琥珀香。訪古舊文昏琬琰，記游新刻上篔簹。臨歸定借西園步，愈覺禪詮氣味長。
登廣教院閣 韓琦 
岑寂禪扉啟晝關，公餘爲會一開顔。高臺面壘包平野，老柏參天礙遠山。花去春叢蝴蝶亂，雨勻朝圃桔槹閑。徘徊軒檻何時下，直待前枝倦鵲還。
賞北禪牡丹 韓琦 
一春顔色與花王，況在莊嚴北道場。美艷且推三輔冠，嘉名誰較兩京强。已攢仙府霞爲葉，更奪熏爐麝作香。會得輕寒天意緒，故延芳景助飛觴。
次韻和都運孫永待制廣教院三頭牡丹 韓琦 
駢枝三出牡丹紅，奇有雙頭結未工。宛似靈芝相並秀，瑞雲攢處起香風。
賞西禪牡丹 韓琦 
幾酌西禪對牡丹，穠芳還似北禪看。千球紫繡擎熏炷，萬葉紅雲砌寶冠。直把醉容欺玉斝，滿將春色上金盤。魏花一本須稱后，十朵齊開面曲欄。
四月望日會興慶池 韓琦 
莫厭煩蒸共此行，臨流臺榭極高明。風前自得披襟興，林杪時聞脫袴聲。洞竹交陰冠蓋爽，砌泉爭響夢魂清。憑軒最切雲霓望，日待民田雨足耕。
送湫馬上始見終南 韓琦 
終南頻月晦峯巒，一雨民心萬事寬。救徹旱苗充歲望，洗開山色與人看。半天橫示全秦壯，積雪高連太白寒。欲識眾多欣幸意，送湫歌舞滿長安。
會故集賢崔侍郎園池 韓琦 
崔園高絕五門西，塵外風光是處宜。唐室舊池因地得，漢宮遺址上樓知。青螺萬嶺前爲障，碧玉千竿近作籬。我住鄴臺殊草創，一來尤覺愬歸遲。
再賦 韓琦 
門徑縈紆洞府間，了無塵外累幽閑。長楊十丈亂風雨，流水數枝鳴珮環。入戶好峰誰可畫，礙人新竹不容刪。池亭面面圓荷滿，薄暮飛香送客還。
登崔園城上亭 韓琦 
危榭厭頹基，登臨事可悽。邱墟唐殿左，禾黍漢宮西。臺古疑藏劍，峯遥不見圭。山川難盡識，賴有舊圖携。
覽諸人贈狄國賓察推詩 韓琦 
凜凜梁公萬世尊，復唐功業並乾坤。爲臣所守能忠義，異代猶思錄子孫。老嗣寂寥雖未振，大名瞻仰只如存。後人真有希顔志，豈特孤風擅一門。
送范純仁司封移漕京西 韓琦 
衰拙何堪定繹騷，使臺猶喜會英髦。治財絕擾常先恕，移用皆宜似不勞。此去任賢終漕輓，幾時當路壓風濤。家聲莫擬君能紹，日看青雲步步高。
凉榭池上二闋  其一 韓琦 
游鱗驚觸綠荷香，水馬成羣股脚長。逐浪相追留篆跡，偃波垂露滿芳塘。
凉榭池上二闋  其二 韓琦 
病襟思適繞東塘，水荇初花吐嫩黄。行困老樗陰下坐，兒童爭喜拾紅娘。
長安府舍十詠 流泉 韓琦 
龍首高源析，螭吭亂玉鏘。带花春共遠，和雨夜何長。冷撼青蛇影，平拖白練光。煩襟來自滌，可待濯滄浪。
長安府舍十詠 凉榭 韓琦 
忠閔規摹壯，耽然大厦開。無時佳燕在，正暑好風來。池面飛泉落，林端畏景回。誰知仙府路，瓊室與瑶臺。
長安府舍十詠 北塘 韓琦 
臺榭生凉處，奫淪瞰北塘。松筠成夏陰，蓮芰入秋香。踈雨交寒暈，輕雲襯曉光。無心投釣餌，游鯉莫驚藏。
長安府舍十詠 雙石 韓琦 
雙石唐餘物，來茲孰記年。嵌空危砌下，怪醜好花前。名氏坳猶刻，藤蘿穴任穿。最宜秋後看，班駁蘚痕圓。
長安府舍十詠 月臺 韓琦 
待月西臺早，移時凭曲欄。雲端開玉葉，海面起金盤。燕席通宵雅，凉波入坐寒。香風來不斷，清露裛紅蘭。
長安府舍十詠 池亭 韓琦 
亭出水中央，輕風四面凉。岸平飛略彴，波暖戲鴛鴦。靜夜蟾蜍落，清秋菡萏芳。公餘時獨坐，萬慮默皆忘。
長安府舍十詠 山樓 韓琦 
西北高樓上，南山日面欄。勢籠秦地勝，陰落渭波寒。带雨新屏活，穿雲古道難。仙扃如可造，便擬挂朝冠。
長安府舍十詠 流杯 韓琦 
迢遞穿花出，彎環作篆來。若非天上醴，不泛洞中杯。水鳥浮還沒，仙航去復回。蓬瀛真境事，銷得玉山頹。
長安府舍十詠 石林 韓琦 
叢石競嶄巖，當軒翠撲嵐。疑峯何啻九，仙島迥侔三。潤極雲猶抱，溫多玉尚含。樓高慵引望，坐看小終南。
長安府舍十詠 竹徑 韓琦 
北榭層基下，森森竹徑幽。枝繁低拂蓋，根密僅通流。勁節輕環粉，狂鞭怒走虬。風霜胡可動，松柏乃吾儔。
題致政趙剛大卿卧雲堂 韓琦 
一掛朝冠謝世紛，終南高隱邈難羣。不容聖治詢黄髮，徑宅幽巖卧白雲。書簏遶牀唯我伴，磴泉喧枕乃予聞。此時誰可攀真馭，應有浮邱解挹君。
題致政趙剛大卿宴息堂 韓琦 
家園休息敞虛堂，直造希夷境外鄉。無物不推山下勝，有花皆似洛中芳。荷裁萬扇悲長信，笋擲千簪醉孟嘗。子藹令名居自足，主公襟韻日康强。
戊申末伏與立秋同日 韓琦 
末伏居嘗極藴隆，今辰俄與立秋同。雖餘暴虐難禁暑，奈有蕭騷已至風。冰出魏臺猶示貴，扇思班篋欲收功。從茲漸入清凉境，林嘒寒蟬露曖空。
初發長安遇雨 韓琦 
九龍朝發起程初，甘澤滂然灑路衢。敢倦征途泥沒踝，且觀嘉穀秀垂珠。高原直瀉波頭惡，弊繖平穿陣勢粗。繡嶺任遥須趁宿，蓮花湯下洗塵軀。
題靈泉觀 韓琦 
老木陰森蓋滿山，蕭條宮展倚巑岏。留爲治世無窮戒，自足明皇數紀歡。舊浴已殘湯室暖，餘悲尚慘渭川寒。欲知百二關河勝，更待朝元閣上看。
題溫湯 韓琦 
康定西征始壯餘，往還休此任馳驅。白頭又罷咸秦帥，却向溫湯浴病膚。
題朝元閣 韓琦 
試往驪山頂上行，朝元孤絕聳崢嶸。了無樓殿嗟餘侈，自見耕桑復太平。兩後綠苔多滑徑，葉間紅子不知名。南巔更就丹霞挹，頓覺尫然病骨清。
遊石甕寺路險而返 韓琦 
古寺跨山椒，虛明瞰泬寥。路危難進馬，林密不容樵。飛瀑連雲濕，凝嵐带雨饒。崖窮徒一望，歸步默無聊。
靈泉覽古 韓琦 
靈館驪山下，開元迹尚遺。蓮穿噴玉溜，字缺照人碑。古殿天姿晦，真工石像奇。羽衣沉舊曲，錦雁失前池。不見長生鹿，猶看連理枝。辭雄小杜句，意盡老陳詩。治亂由斯監，賢愚共一悲。時君自奢儉，繡嶺此何知。
題鎮潼西溪 韓琦 
芳林環掩密相攙，仙府天成似隱潛。峯面槎牙屏簇畫，溪心平澈鑑開奩。穠粧照檻秋蓮合，碎玉敲篷夜雨添。暫柅客軒醒病目，日斜無意馭彤襜。
題雲臺觀 韓琦 
仙掌峰前羽客家，玉虛宮殿倚雲霞。最高頂上誰曾到，得見蓮開十丈花。
題希夷先生真堂 韓琦 
伊昔天真被謫書，亦教人境得仙居。開門翠靄三峰近，合眼紅塵萬事踈。髣髴舊容蟬已蛻，徘徊高隱室猶虛。何時歸伴赤松子，穩駕尋君物外車。
仲秋之八日覩雲臺觀沖觀大師北軒羣花盛開 韓琦 
春早凡花百種榮，秋芳能得幾多名。仙家八月靈葩發，不與尋常俗艷爭。
題玉泉院 韓琦 
兩行修柏夾雲根，引入蓮峯直下村。病骨醒魂安氣母，幽亭收景厭山孫。金堆望遠千灘出，玉溜聲喧萬馬奔。坐歎塵勞無計住，却尋歸路日黄昏。
硤石道中 韓琦 
氣爽風清八月天，雨餘秋色自蕭然。正當崤澠難行路，得見田疇大有年。叢薄遠青供極望，霽雲低白半危巔。河橋咫尺鄉程便，病質雖疲喜强前。
澠池道中 韓琦 
渡澗登坡直幾重，嶺頭初日上曈曨。野花紅紫連官道，露裛清香散曉風。
戊申西洛中秋對月 韓琦 
海東推出水晶毬，碧抹晴空暝靄收。素景獨宜惟上節，清光無敵是中秋。家爲梵室黄金界，人在天宮白玉樓。當此客途衰病者，敢於詩酒擅風流。
次韻答崔公孺比部至陳橋驛來別相會 韓琦 
永日勞君倍驛馳，相期無失見相思。義均呂駕來千里，情過陽關書一巵。喜接禪醫開道眼，愧逢詩將立降旗。此行且縱漳濱卧，免弄幽并俠少兒。
又次韻答夜宴陳橋驛 韓琦 
客郵聊得接交親，夜席開談彼此真。薄酒不辭知易別，征車從解喜難申。請看隨分樽罍事，可是留心富貴人。早晚共成林下約，釣潭風月有竿綸。
又次韻答陳橋話別 韓琦 
欲知連日柅征車，傾蓋唯憂後會賒。被顧高情非白眼，論空真理黜黄牙。還家粗喜松成徑，懷印誰驚綬引花。卧治必難逃吏責，羨君奇志托青霞。
重九與諸親會別橋驛 韓琦 
郵館侵晨舉別觴，一時佳節遇重陽。莫悲白首分行袂，且伴黄花入醉鄉。旅雁带霜橫寒陣，香萸和露貯宮囊。諸君送我無多念，病質將休晝錦堂。
早發韋城 韓琦 
北去川原極目平，修途塵斂雨初晴。歲豐禾黍高低積，天曉雲霞散亂明。宵露尚漙香草木，朔風時緊撼旗旌。病襟斗覺精神健，屈指鄉邦近數程。
初拜先墳 韓琦 
未交符竹展先墳，肅肅秋天雨半昏。榮入松楸雖動色，感深閨闑復傷魂。山川望遠平如日，父老歡迎識舊恩。白晝錦衣人已駭，更留旄節宿郊村。
再題晝錦堂 韓琦 
爲郡偏榮晝錦歸，再容鄉任古來稀。邸人只駭新章貴，仙表誰瞻舊鶴飛。浹境士民增慰悅，一軒風物起光輝。鑱詩又志君恩厚，鼎鑊捐身報亦微。
再題休逸堂 韓琦 
冰井梁摧幾百秋，昔移爲柱立臺頭。層基面壘盤蝸殼，倒影侵池側蜃樓。拂檻落霞凌綺席，入簷初月誤瓊鈎。芳林已合陰成茂，不見西山涌萬邱。
再題康樂園 韓琦 
名園初闢至和中，思與康時眾樂同。一紀豐光雖易老，萬家春色且無窮。歸來敢衒吾鄉勝，到此須知舊鄴雄。病守縱疲猶强葺，欲隨民適醉東風。
狎鷗亭 韓琦 
亭壓東池復壞基，園林須喜主人歸。憩棠猶茂應存愛，植柳堪驚僅過圍。魚泳藻間諳物性，月沈波底發禪機。羣鷗只在輕舟畔，知我無心自不飛。
觀魚軒 韓琦 
雨後方池碧漲秋，觀魚亭檻俯臨流。時看隱荇駢頭戲，忽見開萍作隊游。喜擲舟前翻亂錦，靜潛波下起圓漚。吾心大欲同斯樂，肯插筠竿餌釣鈎。
洗竹 韓琦 
當日曾移碧玉竿，繚坦交植競檀欒。栽培盡力宜長盛，翦拂無人已半殘。洗出煙姿還雅澹，削開龍影起幽蟠。此君高節殊堪慕，賢者來須著意看。